**МИНИСТЕРСТВО НА ИНОВАЦИИТЕ И РАСТЕЖА**

**УСЛОВИЯ ЗА КАНДИДАТСТВАНЕ**

**за предоставяне на безвъзмездна финансова помощ по**

**Програма „Конкурентоспособност и иновации в предприятията“ 2021-2027**

**Процедура чрез подбор на проектни предложения**

**BG16RFPR001-1.010 „Нови модели в производството от страна на МСП“**

**Съдържание**

[1. Наименование на програмата: 4](#_Toc212463976)

[2. Наименование на приоритета и специфичната цел: 4](#_Toc212463977)

[3. Наименование на процедурата: 4](#_Toc212463978)

[4. Измерения по кодове: 4](#_Toc212463979)

[5. Териториален обхват: 4](#_Toc212463980)

[6. Цели на предоставяната безвъзмездна финансова помощ по процедурата и очаквани резултати: 4](#_Toc212463981)

[7. Индикатори: 6](#_Toc212463982)

[7.1. Индикатори/показатели за резултати и за крайния продукт съгласно програмата: 6](#_Toc212463983)

[8. Общ размер на безвъзмездната финансова помощ по процедурата: 8](#_Toc212463984)

[9. Минимален (ако е приложимо) и максимален размер на безвъзмездната финансова помощ за конкретен проект: 9](#_Toc212463985)

[10. Процент на съфинансиране: 10](#_Toc212463986)

[11. Допустими кандидати: 12](#_Toc212463987)

[11.1 Критерии за допустимост на кандидатите: 12](#_Toc212463988)

[11.2 Критерии за недопустимост на кандидатите: 14](#_Toc212463989)

[12. Допустими партньори (ако е приложимо): 20](#_Toc212463990)

[13. Дейности, допустими за финансиране: 20](#_Toc212463991)

[13.1. Допустими дейности: 20](#_Toc212463992)

[13.2. Недопустими дейности: 33](#_Toc212463993)

[14. Категории разходи, допустими за финансиране: 35](#_Toc212463994)

[14.1. Условия за допустимост на разходите: 35](#_Toc212463995)

[14.2. Допустими разходи: 37](#_Toc212463996)

[14.3. Недопустими разходи: 41](#_Toc212463997)

[15. Допустими целеви групи: 44](#_Toc212463998)

[16. Приложим режим на минимални/държавни помощи: 45](#_Toc212463999)

[17. Хоризонтални политики: 47](#_Toc212464000)

[18. Минимален и максимален срок за изпълнение на проекта (ако е приложимо): 48](#_Toc212464001)

[19. Ред за оценяване на концепциите за проектни предложения: 48](#_Toc212464002)

[20. Критерии и методика за оценка на концепциите за проектни предложения: 48](#_Toc212464003)

[21. Ред за оценяване на проектните предложения: 48](#_Toc212464004)

[21.1. Оценка на административното съответствие и допустимостта: 49](#_Toc212464005)

[21.2. Техническа и финансова оценка: 50](#_Toc212464006)

[22. Критерии и методика за оценка на проектните предложения: 52](#_Toc212464007)

[23. Начин на подаване на проектните предложения/концепциите за проектни предложения: 55](#_Toc212464008)

[24. Списък на документите, които се подават на етап кандидатстване: 56](#_Toc212464009)

[25. Краен срок за подаване на проектните предложения: 64](#_Toc212464010)

[26. Допълнителна информация: 64](#_Toc212464011)

[26.1. Процедура за уведомяване на неуспелите и одобрените кандидати и сключване на административни договори за предоставяне на безвъзмездна финансова помощ: 64](#_Toc212464012)

[27. Приложения към Условията за кандидатстване: 74](#_Toc212464013)

## 1. Наименование на програмата:

Програма „Конкурентоспособност и иновации в предприятията“ 2021-2027

## 2. Наименование на приоритета и специфичната цел:

Приоритет: 1. Иновации и растеж

Специфична цел: RSO1.1. Развитие и засилване на капацитета за научни изследвания и иновации и на внедряването на модерни технологии (ЕФРР)

## 3. Наименование на процедурата:

BG16RFPR001-1.010 „Нови модели в производството от страна на МСП“

## 4. Измерения по кодове:

*Измерение 1 – Област на интервенция:*

009. Научни изследвания и иновационни дейности в микропредприятия, включително изграждане на мрежи (индустриални научни изследвания, експериментално развитие, проучвания за установяване на осъществимостта);

010. Научноизследователски и иновационни дейности в МСП, включително изграждане на мрежи.

*Измерение 2 – Форма на финансиране:*

01. Безвъзмездни средства.

*Измерение 3 — Териториален механизъм за изпълнение и териториална насоченост:*

33. Друг подходи — Без целеви територии.

*Измерение 4 – Икономическа дейност.*

*Измерение 7 — Равенство между половете във връзка с ЕСФ+\*, ЕФРР, КФ и ФСП:*

03. Полово неутрално.

## 5. Териториален обхват:

Проектите по процедурата следва да бъдат изпълнени на територията на Република България.

## 6. Цели на предоставяната безвъзмездна финансова помощ по процедурата и очаквани резултати:

**Цел на процедурата:**

Предоставяне на подкрепа на МСП за въвеждане на нови модели, базирани на нови или подобрени процеси, стоки или услуги, с което да се повиши иновационната им дейност и конкурентоспособност.

**Обосновка:**

Според класацията Европейско табло за иновации (European Innovation Scoreboard 2025) през 2025 г. България продължава да попада в групата на страните „нововъзникващи иноватори“ с обобщен иновационен индекс от 45,8%. Страната ни се нарежда на 26-то място сред държавите членки ЕС и на 32-ро място сред ЕС и съседните страни. Данните от Доклада показват ясно, че българските МСП се представят значително по-слабо във въвеждането на продуктови и иновации в бизнес процесите, достигайки съответно само 16,7% и 49,3% от средното за ЕС през 2025 г. Тенденциите в представянето показват, че от миналата година (2024 г.) резултатът е намалял с 34,3% пункта за показателя за МСП, въвеждащи иновации в бизнес процеси и с 39,0% пункта за МСП, въвеждащи продуктови иновации.

Иновационният пейзаж на България разкрива поляризирана структура, с относително нисък дял на фирмите, които активно внедряват иновации, като същевременно близо половината (49,6%) от тях попадат в категорията на неиноваторите, без склонност към иновации, което е значително над средното за ЕС - 30,6%. Този висок дял показва постоянни структурни бариери, както и такива, свързани с ниския им капацитет на предприятията за въвеждане на иновации. В отговор на горепосоченото, помощта по настоящата процедура е насочена към преодоляване на идентифицираните предизвикателства посредством осигуряване на подкрепа за въвеждане на нови модели в предприятията, насочени към производство на нови или подобрени стоки и/или услуги, или към нови или подобрени бизнес процеси за производство на стоки и/или предоставяне на услуги, в областите, изведени като приоритетни в рамките на Иновационна стратегия за интелигентна специализация 2021-2027 г. (ИСИС 2021-2027)[[1]](#footnote-2).

През настоящия програмен период 2021-2027 г. - стратегиите за интелигентна специализация имат за цел да допринесат за реализиране на кохезионната политика „По-интелигентна Европа чрез иновации и подкрепа за икономическа трансформация и модернизация“, както и за развитието на регионалните икономики и засилването на структурното приспособяване към индустриалната трансформация и цифровизацията. ИСИС 2021-2027 е стратегическата рамка за устойчиво развитие, базирано на научни изследвания и иновации, на териториалния капацитет и амбиции на регионите и на широкото участие на заинтересованите страни. ИСИС 2021-2027, която има характера на тематичното отключващо условие към специфични цели за иновации и умения в рамките на Цел на политиката 1 “По-конкурентоспособна и по-интелигентна Европа чрез насърчаване на иновативна и интелигентна икономическа трансформация и регионална свързаност на ИКТ”, **дефинира пет тематични области,** в които България разполага с конкурентно предимство и капацитет за интелигентна специализация и следва да насочи своите усилия към тяхното ускорено развитие:

1/ Тематична област “Информатика и ИКТ”;

2/ Тематична област “Мехатроника и микроелектроника”;

3/ Тематична област “Индустрии за здравословен живот, биоикономика и биотехнологии”;

4/ Тематична област “Нови технологии в креативни и рекреативни индустрии”;

5/ Тематична област “Чисти технологии, кръгова и нисковъглеродна икономика”.

**Очаквани резултати:**

Очакваните резултати от подкрепата по процедурата се изразяват в нарастване на дела на предприятията, които въвеждат нови модели в дейността си, базирани на иновации. В края на изпълнението на проекта предприятията ще успеят да въведат поне един нов модел, свързан с процеса им на производство или ще могат да предлагат нови или значително подобрени стоки и/или услуги, което ще допринесе за повишаване на тяхната иновационна дейност и конкурентоспособност.

## 7. Индикатори:

## 7.1. Индикатори/показатели за резултати и за крайния продукт съгласно програмата:

В съответствие с Приоритет: 1. Иновации и растеж, Специфична цел: RSO1.1. „Развитие и засилване на капацитета за научни изследвания и иновации и на внедряването на модерни технологии (ЕФРР)“ проектните предложения по процедурата следва да имат принос към постигането на **следните ПОКАЗАТЕЛИ ЗА РЕЗУЛТАТ** (ако е приложимо):

**1) Частни инвестиции, допълващи публичното подпомагане (в т.ч.: безвъзмездни средства, финансови инструменти)** – индикатор, приложим за ВСИЧКИ кандидати.

Индикатор 1) отчита общата стойност на съфинансирането (собственото финансиране) в евро, осигурено от страна на кандидатите и посочено в раздел „Бюджет” от Формуляра за кандидатстване в Информационната система за управление и наблюдение на средствата от Европейски фондове при споделено управление (ЕФСУ), наричана по-нататък „ИСУН, раздел „ЕФСУ (2021-2027)”. Индикаторът е задължителен за всички проектни предложения, като базовата, целевата му стойност, както и източника на информация за отчитането на индикатора ще бъдат служебно попълнени от Управляващия орган (УО) в раздел „Индикатори” от Формуляра за кандидатстване.

**2) Малки и средни предприятия (МСП), въвеждащи иновация в продукт или процес** – индикатор, приложим за ВСИЧКИ кандидати.

**3) МСП, въвеждащи иновация в маркетинга или организацията** – индикатор, приложим ЕДИНСТВЕНО за кандидати, които при изпълнението на проекта ще въведат като допълваща дейност и нов модел в маркетинга или организацията[[2]](#footnote-3).

**4) Иновации на МСП, извършвани в МСП** – индикатор, приложим ЕДИНСТВЕНО за кандидати, чиито проекти са насочени към въвеждане на нов модел, който е собствена разработка.

В съответствие с Приоритет: 1. Иновации и растеж, Специфична цел: RSO1.1. „Развитие и засилване на капацитета за научни изследвания и иновации и на внедряването на модерни технологии (ЕФРР)“, проектните предложения по процедурата следва задължително да имат принос към постигането на **следните ПОКАЗАТЕЛИ ЗА КРАЙНИЯ ПРОДУКТ:**

**5) Подпомагани предприятия (в т.ч.: микро-, малки, средни, големи предприятия)** – индикатор, приложим за ВСИЧКИ кандидати.

**6) Подпомагани предприятия чрез безвъзмездни средства** – индикатор, приложим за ВСИЧКИ кандидати.

Индикатори 2), 5) и 6) са задължителни за попълване от всички кандидати, докато индикатори 3) и 4) са приложими, в зависимост от специфика на предвидените за въвеждане в предприятието нови модели. По отношение на всеки един от горецитираните индикатори, в раздел „Индикатори” от Формуляра за кандидатстване, УО служебно е заложил базовата („0”) и целевата им стойност („1”), както и източника на информация за отчитането им.

**ВАЖНО:** Преди попълването на раздел „Индикатори“ от Формуляра за кандидатстване, кандидатите следва ЗАДЪЛЖИТЕЛНО да се запознаят с **Примерните указания за попълване на електронен Формуляр за кандидатстване (Приложение 7**), където е представена подробна информация и насоки относно всеки един от индикаторите.

Във връзка с коректното попълване на приложимите за конкретния проект индикатори, кандидатите следва да се запознаете и с **Приложение 8 – Описание на приложимите по процедурата индикатори.**

В раздел „Бюджет” от Формуляра за кандидатстване, при попълването на детайлите към всеки бюджетен ред, в поле „Индикатори” кандидатите трябва задължително да въведат (изберат от падащото меню) всички приложими за техния проект индикатори.

В случай на погрешно избрани от кандидата индикатори, преди сключването на административния договор Управляващият орган ще извършва служебна корекция, въз основа на информацията, представена във Формуляра за кандидатстване.

## 8. Общ размер на безвъзмездната финансова помощ по процедурата:

Общият размер на безвъзмездната финансова помощ по процедура чрез подбор на проектни предложения BG16RFPR001-1.010 „Нови модели в производството от страна на МСП“ е **96 311 217,23 евро**, и е разпределен както следва:

|  |  |  |  |
| --- | --- | --- | --- |
| **Категория регион** | **Общ размер на безвъзмездната финансова помощ** | **Средства от Европейския фонд за регионално развитие** | **Национално съфинансиране** |
| **Регион в преход[[3]](#footnote-4)** | 34 599 275,50 евро | 24 219 492,85 евро | 10 379 782,65 евро |
| **По-слабо развити региони[[4]](#footnote-5)**, в т.ч.: | 61 711 941,73 евро | 52 455 150,47 евро | 9 256 791,26 евро |
| Северозападен регион (СЗР), Северен централен регион (СЦР) и Североизточен регион (СИР)[[5]](#footnote-6) | 46 016 269,31 евро | 39 113 828,91 евро | 6 902 440,40 евро |
| Югоизточен регион (ЮИР) и Южен централен регион (ЮЦР)[[6]](#footnote-7) | 15 695 672,42 евро | 13 341 321,56 евро | 2 354 350,86 евро |
| **ОБЩО** | **96 311 217,23 евро** | 76 674 643,32 евро | 19 636 573,91 евро |

**ВАЖНО:** Проектните предложения следва да се изпълняват САМО В ЕДИН от горепосочените три категории региони – регион в преход (ЮЗР), по-слабо развити северни региони или по-слабо развити южни региони. В случай че кандидатът е посочил места на изпълнение на проекта в повече от един от посочените три категории региони, проектното предложение **се отхвърля**.

Средният годишен бюджет за държавната помощ по процедурата, попадаща в обхвата на Регламент (ЕС) № 651/2014 на Комисията, не трябва да надхвърля 150 млн. евро.

Предвидено е следното разпределение на бюджета в зависимост от мястото на изпълнение на проекта[[7]](#footnote-8) и категорията[[8]](#footnote-9) на предприятието-кандидат:

|  |  |  |  |
| --- | --- | --- | --- |
| **Място на изпълнение на проекта** | **Микропредприятия и малки предприятия** | **Средни предприятия** | **Общо** |
| **Югозападен регион (ЮЗР)** | 20 759 565,30 евро | 13 839 710,20 евро | 34 599 275,50 евро |
| **Северозападен регион (СЗР),**  **Северен централен регион (СЦР) и**  **Североизточен регион (СИР)** | 27 609 761,59 евро | 18 406 507,72 евро | 46 016 269,31 евро |
| **Югоизточен регион (ЮИР) и Южен централен регион (ЮЦР)** | 9 417 403,45 евро | 6 278 268,97 евро | 15 695 672,42 евро |
| **ОБЩО** | **57 786 730,34 евро** | **38 524 486,89 евро** | **96 311 217,23 евро** |

**ВАЖНО:** Управляващият орган си запазва правото да пренасочи свободния (остатъчен) ресурс по категории предприятия (в случай че такъв е наличен) към онези категории кандидати, за които не достига предварително определения бюджет. Не е допустимо пренасочване на свободен (остатъчен) ресурс (в случай че такъв е наличен) от по-слабо развитите региони (извън ЮЗР) към региона в преход (ЮЗР).

## 9. Минимален (ако е приложимо) и максимален размер на безвъзмездната финансова помощ за конкретен проект:

Минималният и максималният размер на заявената безвъзмездна финансова помощ по всеки индивидуален проект по процедурата са, както следва:

|  |  |
| --- | --- |
| **Минимален размер на заявената безвъзмездна финансова помощ** | **Максимален размер на заявената безвъзмездна финансова помощ в зависимост от категорията на предприятието-кандидат** |
| 25 000 евро | **Микро и малки предприятия:**  250 000 евро |
| **Средни предприятия:**  400 000 евро |

**ВАЖНО:** В допълнение, максималният размер на заявената безвъзмездна финансова помощ за индивидуално проектно предложение НЕ следва да надвишава:

- **за микропредприятия: 100%** от реализираните от кандидата средногодишни нетни приходи от продажби за тригодишния период 2022 г., 2023 г. и 2024 г.

- **за малки предприятия: 60%** от реализираните от кандидата средногодишни нетни приходи от продажби за тригодишния период 2022 г., 2023 г. и 2024 г.

- **за средни предприятия: 25%** от реализираните от кандидата средногодишни нетни приходи от продажби за тригодишния период 2022 г., 2023 г. и 2024 г.

**Реализираните от кандидата средногодишни нетни приходи от продажби за тригодишния период 2022 г., 2023 г. и 2024 г., се изчисляват по следния начин**: Сборът от стойностите по ред „Нетни приходи от продажби“ (код на реда 15100, кол. 1) от индивидуалните отчети за приходите и разходите за 2022 г., 2023 г. и 2024 г. на кандидата, **делено** на 3.

Стойността в евро на заявената безвъзмездна помощ се попълва в раздел „Бюджет“ от Формуляра за кандидатстване.

В случай че при залагането на разходите в раздел „Бюджет” от Формуляра за кандидатстване, стойността на заявената безвъзмездна финансова помощ е под изискуемия минимален размер (25 000 евро), ИСУН няма да позволи на кандидата да подаде проектното предложение.

Допълнителни указания в тази връзка са представени в **Приложение 7** – Примерни указания за попълване на електронен Формуляр за кандидатстване.

В рамките на посочения минимален и максимален размер на безвъзмездното финансиране по индивидуалните предложения **са налице и допълнителни ограничения, произтичащи от правилата за държавни/ минимални помощи, описани в т. 16** от Условията за кандидатстване и в **Приложение 3.А** към условията.

## 10. Процент на съфинансиране:

Интензитетът на безвъзмездната помощ (процента на съфинансиране) зависи от избрания режим на помощ, от категорията на предприятието-кандидат и от мястото на изпълнение на проекта.

**1) Интензитет на безвъзмездната помощ, в случай на избран режим „регионална инвестиционна помощ“ съгласно чл. 13 и чл. 14 от Регламент (ЕС) № 651/2014 на Комисията**:

Максималният интензитет (процент) на безвъзмездна финансова помощ при избран режим „регионална инвестиционна помощ“ в зависимост от Картата на регионалните помощи на Република България за периода 2022-2027 г.[[9]](#footnote-10), категорията на предприятието-кандидат[[10]](#footnote-11) и мястото на изпълнение на проекта[[11]](#footnote-12) е, както следва:

|  |  |  |
| --- | --- | --- |
| **Категория на предприятието – кандидат** | **Максимален интензитет на помощта за дейности**  ***извън* ЮЗР (NUTS-2)[[12]](#footnote-13)** | **Максимален интензитет на помощта за дейности**  **в ЮЗР (NUTS-2)** |
| Микро- и малки предприятия | 70% | София град (столица): 35%  София област: 65%  Област Благоевград: 65%  Област Перник: 40%  Област Кюстендил: 40% |
| Средни предприятия | 60% | София град (столица): 25%  София област: 55%  Област Благоевград: 55%  Област Перник: 30%  Област Кюстендил: 30% |

В случай че проектът се реализира едновременно в две или повече области в ЮЗР (места на изпълнение) с различен максимално допустим интензитет на помощта, кандидатът следва да разпредели разходите в раздел „Бюджет“ от Формуляра за кандидатстване по места на изпълнение и съобразно приложимия интензитет за съответната област и съответната категория предприятие-кандидат. По настоящата процедура не е допустимо проектното предложение да се изпълнява едновременно в регион в преход (ЮЗР) и в по-слабо развити региони (извън ЮЗР).

**2) Интензитет на безвъзмездната помощ, в случай на избран режим „минимална помощ“ (de minimis) съгласно Регламент (ЕС) № 2023/2831 на Комисията**:

Максималният интензитет (процент) на безвъзмездна финансова помощ при избран режим „минимална помощ“ (de minimis) за всички категории кандидати е, както следва:

|  |  |
| --- | --- |
| **Категория на предприятието-кандидат** | **Максимален интензитет на помощта** |
| Микро, малки и средни предприятия | 70% |

**ВАЖНО:** Общият размер на минималната помощ (de minimis) съгласно Регламент (ЕС) № 2023/2831 не може да надхвърля праговете, посочени в т. 16 от настоящите условия.

За да се изчисли интензитетът на помощта, всички данни се представят в брутно изражение - преди приспадането на данъци и други такси. Данъкът върху добавената стойност (ДДС), начислен върху допустимите разходи, който подлежи на възстановяване съгласно приложимото национално данъчно право, не се взема предвид при изчисляване на интензитета на помощта и допустимите разходи[[13]](#footnote-14).

В случай на установено надвишаване на посочените максимални интензитети на помощта, Оценителната комисия ще коригира служебно бюджета на проектите до максимално допустимия процент в зависимост от избрания режим на минимална/ държавна помощ, както и съобразно мястото на изпълнение на проекта и категорията на предприятието-кандидат (в случаите на избран режим „регионална инвестиционна помощ”).

Помощите, които се предоставят на няколко части (т.е. когато кандидатът предвижда да ползва авансово и/или междинни плащания), се сконтират към техния размер към момента на предоставяне. Допустимите разходи се сконтират до тяхната стойност към момента на предоставяне на помощта[[14]](#footnote-15). Лихвеният процент, който се използва за сконтиране, е сконтовият процент, приложим към момента на предоставяне на помощта в съответствие с чл. 7, пар. 3 от Регламент (ЕС) № 651/2014 и чл. 3, ал. 6 от Регламент (ЕС) № 2023/2831. Интензитетът на безвъзмездното финансиране се изчислява чрез определяне на сконтираната стойност на помощта, изразена като процент от сконтираната стойност на допустимите разходи.

## 11. Допустими кандидати:

### 11.1 Критерии за допустимост на кандидатите:

Допустими по процедурата са само кандидати, които отговарят на следните критерии:

**1)** Да са **търговци по смисъла на Търговския закон или Закона за кооперациите** или да са еквивалентно лице по смисъла на законодателството на държава-членка на Европейското икономическо пространство (ЕИП).

Клонове на юридически лица, регистрирани в България, **не могат** да участват в процедурата поради липсата на самостоятелна правосубектност.

В случай че кандидатът е еквивалентно лице на търговец по смисъла на Търговския закон или на Закона на кооперациите съгласно законодателството на държава-членка на ЕИП, с оглед извършване на плащания по процедурата, към датата на сключване на административния договор за предоставяне на безвъзмездна финансова помощ (АДПБФП), кандидатът следва да е регистриран по реда на Закона за търговския регистър и регистъра на юридическите лица с нестопанска цел. С цел избягване на подмяна на оценката, новорегистрираното предприятие следва да бъде дружество по смисъла на Търговския закон с едноличен собственик на капитала - чуждестранното предприятие-кандидат по настоящата процедура.

**2)** Да са **регистрирани не по-късно от 31.12.2022 г.**

**3)** Да са **микро, малки или средни предприятия** (МСП) по смисъла на чл. 3 и чл. 4 от Закона за малките и средните предприятия (ЗМСП)[[15]](#footnote-16) и Приложение I „Определение за МСП“ към Регламент (ЕС) № 651/2014 на Комисията.

**ВАЖНО:** В случай че кандидат **предвижда промяна на категорията** на предприятието към момента на сключване на АДПБФП и за да може заложените интензитет и размер на безвъзмездна финансова помощ да отговарят на праговете, приложими за съответната категория както към момента на кандидатстване, така и към момента на сключване на договора, то следва да бъде заложен (на етап кандидатстване) по-ниския интензитет и размер на безвъзмездна финансова помощ. Посоченото се отнася както за случаите, когато кандидатът предвижда да премине от по-ниска към по-висока категория (например от малко към средно предприятие), така и обратното - от по-висока към по-ниска категория (например от средно към малко предприятие).

Преди сключване на АДПБФП ще се извършва документална проверка както на декларираната от одобрените кандидати на етап кандидатстване категория предприятие, така и на категорията към момента преди сключване на договора. В случай че бъде установена погрешно декларирана категория, както и, в случай че преди сключване на административен договор, настъпи промяна в декларираната на етап кандидатстване категория на одобрен кандидат, в резултат на което е налице неспазване на заложени в Условията за кандидатстване правила или ограничения, ще бъде издадено **Решение за отказ** за предоставяне на безвъзмездна финансова помощ. Допълнителна информация в тази връзка е представена в т. 26.1 от Условията за кандидатстване.

**4)** Да са реализирали **средногодишни нетни приходи от продажби за 2022, 2023 и 2024 финансови години** в зависимост от категорията на предприятието-кандидат, както следва:

|  |  |
| --- | --- |
| **Категория на предприятието** | **Средногодишни нетни приходи от продажби за 2022 г., 2023 г. и 2024 г.[[16]](#footnote-17)** |
| Микропредприятие | ≥ 70 000 лева |
| Малко предприятие | ≥ 210 000 лева |
| Средно предприятие | ≥ 700 000 лева |

При определянето на средногодишните нетни приходи от продажби за 2022 г., 2023 г. и 2024 г. се вземат предвид **само данните от индивидуалните** Отчети за приходите и разходите за посочените години на кандидата, без да се отчитат данните на негови свързани предприятия и/или предприятия-партньори (ако има такива), послужили за определяне на категорията на предприятието-кандидат.

### 11.2 Критерии за недопустимост на кандидатите:

**1)** Съгласно чл. 25, ал. 2 от Закона за управление на средствата от европейските фондове при споделено управление (ЗУСЕФСУ) и Постановление № 23 от 13 февруари 2023 г. за определяне на детайлни правила за предоставяне на безвъзмездна финансова помощ по програмите, финансирани от Европейските фондове при споделено управление за програмен период 2021 - 2027 г. (ПМС № 23/2023 г.) не могат да участват и безвъзмездна финансова помощ не се предоставя на лица, за които са налице обстоятелства за отстраняване от участие в процедура за възлагане на обществена поръчка съгласно чл. 54 и чл. 55 от Закона за обществените поръчки (ЗОП). Кандидатите са длъжни да декларират, че не попадат в някоя от категориите, посочени в чл. 25, ал. 2 от ЗУСЕФСУ и чл. 7 от ПМС № 23/2023 г., чрез Декларацията при кандидатстване (**Приложение 2**) или чрез съответната декларация в раздел „Е-Декларации“ от Формуляра за кандидатстване (когато е приложимо). Потенциалните кандидати **не могат** да участват в процедурата чрез подбор на проектни предложения и да получат безвъзмездна финансова помощ, в случай че:

a) са обявени в несъстоятелност;

б) са в производство по несъстоятелност;

в) са в процедура по ликвидация;

г) са сключили извънсъдебно споразумение с кредиторите си по смисъла на чл. 740 от Търговския закон;

д) са преустановили дейността си;

е) се намират в подобно положение, произтичащо от сходна на горепосочените процедури, съгласно законодателството на държавата, в която са установени;

ж) е установено с влязло в сила наказателно постановление или съдебно решение, нарушение на чл. 61, ал. 1, чл. 62, ал. 1 или 3, чл. 63, ал. 1 или 2, чл. 118, чл. 128, чл. 228, ал. 3, чл. 245 и чл. 301-305 от Кодекса на труда или чл. 13, ал. 1 от Закона за трудовата миграция и трудовата мобилност или аналогични задължения, установени с акт на компетентен орган, съгласно законодателството на държавата, в която кандидатът е установен;

з) са лишени от правото да упражняват определена професия или дейност съгласно законодателството на държавата, в която е извършено деянието;

и) са сключили споразумение с други лица с цел нарушаване на конкуренцията, когато нарушението е установено с акт на компетентен орган;

й) е доказано, че са виновни за неизпълнение на договор за обществена поръчка или на договор за концесия за строителство или за услуга, довело до разваляне или предсрочното му прекратяване, изплащане на обезщетения или други подобни санкции, с изключение на случаите, когато неизпълнението засяга по-малко от 50 на сто от стойността или обема на договора;

к) имат задължения за данъци и задължителни осигурителни вноски по смисъла на чл. 162, ал. 2, т. 1 от Данъчно-осигурителния процесуален кодекс и лихвите по тях, към държавата или към Столична община и към общината по седалището на кандидата, или аналогични задължения съгласно законодателството на държавата, в която кандидатът е установен, доказани с влязъл в сила акт на компетентен орган, и не е допуснато разсрочване, отсрочване и обезпечение на задълженията, или размерът на неплатените дължими данъци или социалноосигурителни вноски е повече от 1 на сто от сумата на годишния общ оборот за последната приключена финансова година, или е повече от стойността, посочена в чл. 54, ал. 5 от ЗОП[[17]](#footnote-18);

л) са изпаднали в неизпълнение на разпореждане на Европейската комисия за възстановяване на предоставената им неправомерна и несъвместима държавна помощ;

м) лицата, които представляват кандидата, са правили опит да:

i) повлияят на вземането на решение от страна на УО, свързано с отстраняването, подбора или възлагането, включително чрез предоставяне на невярна или заблуждаваща информация, или

ii) получат информация, която може да им даде неоснователно предимство в процедурата за предоставяне на безвъзмездна финансова помощ;

н) лицата, които представляват кандидата, са осъждани с влязла в сила присъда за:

i) престъпление по чл. 114а - 114т, чл. 159а - 159г, чл. 172, чл. 192а, чл. 194 - 217, чл. 219 - 252, чл. 253 - 260, чл. 301 - 307, чл. 321, 321а и чл. 352 - 353е от Наказателния кодекс;

ii) престъпление, аналогично на тези по горната хипотеза, в друга държава членка или трета страна;

o) за лицата, които представляват кандидата, е налице конфликт на интереси във връзка с процедурата за предоставяне на безвъзмездна финансова помощ, който не може да бъде отстранен;

п) е налице неравнопоставеност в случаите по чл. 44, ал. 5 от ЗОП;

р) е установено, че:

i) са представили документ с невярно съдържание, свързан с удостоверяване липсата на основания за отстраняване или изпълнението на критериите за подбор;

ii) не са предоставили изискваща се информация, свързана с удостоверяване липсата на основания за отстраняване или изпълнението на критериите за подбор.

**ВАЖНО**: Съответствието с посочените в т. 1) обстоятелства, при кандидатстване се декларира от кандидатите в Декларацията при кандидатстване (**Приложение 2**) или в съответната декларация в раздел „Е-Декларации“ от Формуляра за кандидатстване (когато е приложимо), а преди сключване на АДПБФП с одобрените кандидати - чрез извършване на съответните служебни и документални проверки.

**2)** С оглед **избягване на припокриването на интервенциите** между ПКИП, Програмата за развитие на селските райони 2014-2020 (ПРСР) и Стратегическия план за развитие на земеделието и селските райони в България за периода 2023-2027 г. (СПРЗСР), подкрепа по процедурата **не могат** да получават кандидати, които са:

**2.1)** **микропредприятия** по смисъла на чл. 3-4 от ЗМСП, които имат седалище или клон със седалище на територията на селски район, **и** са заявили за подпомагане по проекта дейности, които ще се осъществяват в община на територията на селските райони в Република България (**Приложение 14**)[[18]](#footnote-19). В случай че по отношение на одобрен кандидат, преди сключване на административен договор се установи, че посоченото изискване не е спазено, ще бъде издадено Решение за **отказ** от предоставяне на безвъзмездна финансова помощ на съответния кандидат.

**2.2)** предприятия, кандидатстващи за финансиране на икономически дейности, които съгласно КИД-2025 на НСИ (**Приложение 12.2**) попадат в **сектор С -** **раздел 10 „Производство на хранителни продукти”, раздел 11 „Производство на напитки”** **и раздел 20 „Производство на химични продукти“**, както следва:

- 10.1 „Производство и преработка на месо; производство на месни продукти, без готови ястия”;

- 10.2 „Преработка и консервиране на риба и други водни животни, без готови ястия”;

- 10.3 „Преработка и консервиране на плодове и зеленчуци, без готови ястия”;

- 10.4 „Производство на растителни и животински масла и мазнини”, с изключение на дейност, свързана с производство на маслиново масло по код 10.41 „Производство на растителни и животински масла и мазнини, без маргарин”[[19]](#footnote-20);

- 10.5 „Производство на мляко, млечни продукти и сладолед”;

- 10.6 „Производство на мелничарски продукти, нишесте и нишестени продукти”;

- 10.83 „Преработка на кафе и чай”, ограничението се отнася само в случаите, когато дейността на кандидата е свързана с производство на билков чай (мента, върбинка, лайка и други)[[20]](#footnote-21);

- 10.84 „Производство на хранителни подправки и овкусители“;

- 10.89 „Производство на други хранителни продукти, некласифицирани другаде“ - ограничението е приложимо само за дейност, свързана с производство на яйчни продукти и яйчен албумин[[21]](#footnote-22);

- 10.91 „Производство на готови храни (фуражи) за селскостопански животни”;

- 11.02 „Производство на вина от грозде”;

- 11.03 „Производство на други ферментирали напитки”.

- 20.59 „Производство на експлозиви, лепила, етерични масла и други химични продукти, некласифицирани другаде“ - ограничението е приложимо само за дейност, свързана с производство на етерични масла, екстракти от естествени ароматни продукти и резиноиди[[22]](#footnote-23).

**2.3)** предприятия, кандидатстващи за финансиране на **дейности за преработка на горски продукти[[23]](#footnote-24).**

**ВАЖНО:** С оглед на горното ограничение и във връзка с код С 16 „Производство на дървен материал и изделия от дървен материал и корк, без мебели; производство на изделия от слама и материали за плетене“ от КИД-2025 на НСИ, следва да се има предвид, че производството на дърва за горене, изделия от корк, слама и материали за плетене, както и производството на пелети (които са част от код С16.26 и код С16.28), са недопустими за подкрепа, с изключение на производството на пелети от дървесни отпадъци, получени от индустриалната преработка на дървесина (също част от код С16.26[[24]](#footnote-25)). Недопустим за подкрепа е и код С16.1[[25]](#footnote-26) „Разкрояване, рендосване и импрегниране на дървен материал“ от КИД-2025, с изключение на производството на несглобени дървени паркетни дъски.

**3)** Не могат да участват в процедурата и да получат безвъзмездна финансова помощ предприятия, кандидатстващи за финансиране на дейности, попадащи в обхвата на **сектор риболов и сектора на рибарството и аквакултурите**[[26]](#footnote-27), които са целева група и се подкрепят по Програмата за морско дело, рибарство и аквакултури 2021-2027 г. (ПМДРА).

**4)** Не могат да участват в процедурата и да получат безвъзмездна финансова помощ предприятия, кандидатстващи за финансиране на дейности, които попадат в следните сектори, раздели или класове (кодове),съгласно КИД-2025 на НСИ (**Приложение 12.2**):

- сектор А „Селско, горско и рибно стопанство“;

- сектор P „Държавно управление“;

- раздел 92 „Организиране на хазартни игри” от Сектор S „Култура, спорт и развлечения“;

- клас (код) 96.99 „Други персонални услуги, некласифицирани другаде” от раздел 96 „Персонални услуги” в Сектор T „Други дейности“;

- сектор U „Дейности на домакинства като работодатели и недиференцирани дейности на домакинства по производство на стоки и услуги за собствено потребление”;

- сектор V „Дейности на екстериториални организации и служби“.

**ВАЖНО:** Приета е нова версия на **Класификацията на икономическите дейности – версия 2025 (КИД-2025) на Националния статистически институт (НСИ)** (**Приложение 12.2**), която заменя КИД-2008 (**Приложение 12.1**). С КИД-2025 са въведени промени в икономическите дейности на ниво сектори, раздели, групи, както и класове (четиризначни кодове на икономическите дейности) спрямо КИД-2008. Затова на кандидатите се препоръчва да се запознаят внимателно с новата версия на КИД-2025, включително с Кодовата таблица на преход между КИД-2008 и КИД-2025[[27]](#footnote-28). При необходимост от допълнителна информация, кандидатите могат да се обърнат към НСИ, както и да се запознаят с Методологичните бележки във връзка с определянето на код на икономическа дейност съгласно КИД-2025 (**Приложение 12.2**)[[28]](#footnote-29).

Във връзка с новия КИД-2025, ЧЕТИРИЗНАЧНИЯТ КОД на икономическата дейност, за която кандидатът заявява подкрепа (КОД НА ПРОЕКТА), трябва **задължително да бъде посочен в раздел „Е-декларации”, поле „Код на проекта по КИД-2025 на НСИ” от Формуляра за кандидатстване**, като кандидатите носят отговорност за правилното му определяне.

В случай че кандидат е заявил подкрепа за недопустим код на икономическа дейност съгласно КИД-2025 и посоченото e видно от информацията, представена във Формуляра за кандидатстване, проектното предложение ще бъде **отхвърлено**. В случай че в раздел „Е-декларации”, поле „Код на проекта по КИД-2025 на НСИ” от Формуляра за кандидатстване, е посочен недопустим код на икономическа дейност, но видно от информацията, представена във Формуляра за кандидатстване, кандидатът е заявил подкрепа за допустим код, Оценителната комисия ще извършва служебна корекция в посоченото поле от Формуляра.

**5)** Не могат да участват в процедурата и да получат безвъзмездна финансова помощ предприятия, в случаите когато основната им икономическа дейност за 2024 г. е в сектор K „Финансови и застрахователни дейности”, сектор О „Държавно управление” и сектор U „Дейности на екстериториални организации и служби”, съгласно КИД-2008 на НСИ (**Приложение 12.1**).

**6)** Не могат да участват в процедурата и не могат да получат безвъзмездна финансова помощ кандидати, които попадат в **забранителните режими** на Регламент (ЕС) № 651/2014 на Комисията (при избран режим „регионална инвестиционна помощ“), Регламент (ЕС) № 2023/2831 на Комисията (при избран режим „минимална помощ” (de minimis)), Регламент (ЕС) № 2021/1060 на Европейския парламент и на Съвета, Регламент (ЕС) 2021/1058 на Европейския парламент и на Съвета от 24 юни 2021 година относно Европейския фонд за регионално развитие и относно Кохезионния фонд, ЗУСЕФСУ и подзаконовата нормативна уредба в областта.

**ВАЖНО:** Информация относно ограниченията, произтичащи от Регламент (ЕС) № 651/2014 на Комисията и Регламент (ЕС) № 2023/2831 на Комисията, е представена в **Приложение 3.А** към Условията за кандидатстване. Ограниченията, произтичащи от Регламент (ЕС) № 2021/1060 и Регламент (ЕС) 2021/1058, са посочени в т. 13.2 от Условията за кандидатстване.

**7)** Не могат да участват в процедурата и да получат безвъзмездна финансова помощ кандидати, за които е **установено с влязъл в сила административен акт наличието на недължимо платени и/или надплатени суми, както и неправомерно получени и/или неправомерно усвоени средства** по проекти, финансирани от предприсъединителните финансови инструменти, оперативните програми, Структурните фондове и Кохезионния фонд на Европейския съюз, европейските земеделски фондове и Европейския фонд за рибарството, Инструмента Шенген и Преходния финансов инструмент, включително от свързаното с тях национално съфинансиране, които не са изплатени към съответната финансираща институция. Издаването на акт за установяване на публично държавно вземане само по себе си не е основание за отстраняване на кандидата, ако установеното вземане е погасено.

**8)** Недопустими са кандидати, които попадат в обхвата на чл. 5л от Регламент (ЕС) 2022/576 на Съвета от 8 април 2022 година за изменение на Регламент (ЕС) № 833/2014 относно **ограничителни мерки с оглед на действията на Русия**, дестабилизиращи положението в Украйна.

**ВАЖНО:** По отношение на недопустимите за подкрепа икономически дейности, при които не е направено конкретно позоваване на код съгласно КИД-2025 на НСИ, кандидатите следва да имат предвид, че в рамките на тези дейности могат да попадат както кодове, които са изцяло недопустими по процедурата, така и кодове, в рамките на които се включват както допустими, така и недопустими за финансиране дейности. В тази връзка, преди да пристъпят към подготовка на проектно предложение кандидатите следва да се уверят, че кодът на проекта по КИД-2025, за който искат да заявят подкрепа, не включва изцяло недопустими за подкрепа дейности.

**ВАЖНО:** Когато кандидатът упражнява едновременно дейност в недопустими сектори и в допустими сектори по настоящата процедура, средства по тази процедура се предоставят само за дейностите в допустимите сектори, като одобреният кандидат следва да води отделна счетоводна отчетност по отношение на разходите по проекта, която да гарантира отделяне на дейностите и разграничаване на разходите, така че дейностите в недопустимите сектори да не се ползват от безвъзмездно финансиране, предоставено по настоящата процедура. В случай на заявена помощ едновременно за допустим и недопустим сектор, в бюджета на проектното предложение ще бъде извършена служебна корекция за премахване на разходите за дейностите в недопустимия сектор.

В случай че на етап изпълнение бъде установено, че не са спазени изискванията да не се подкрепя недопустима дейност, предоставените средства (в случай на изплатени такива), подлежат на възстановяване.

С оглед горното, бенефициентите представя като условие за плащане, индивидуален сметкоплан, утвърден от ръководството на предприятието, с включени в него обособените счетоводни сметки (подсметки), специално открити за целите на проекта. От извлеченията/счетоводните записи по посочените в индивидуалния сметкоплан сметки следва да е видно разграничаването на разходите, така че дейностите в недопустимите сектори да не се ползват от безвъзмездното финансиране по процедурата.

Посочените обстоятелства ще бъдат обект на проверка на етап изпълнение като за потвърждаването им от бенефициентите могат да бъдат изискани допълнителни документи.

**ВАЖНО:** В случай че по процедурата бъдат подадени проектни предложения от **две или повече свързани предприятия-кандидати, осъществяващи подобна дейност, административен договор** за предоставяне на безвъзмездна финансова помощ **ще бъде сключен само с едно от тези предприятия.** Проверка на одобрените кандидати за посоченото ограничение ще се извършва към датата на кандидатстване и към датата на сключване на административния договор, като при установяване на посоченото обстоятелство, ще бъде издавано **Решение за отказ** за предоставяне на безвъзмездна финансова помощ на всяко предложение, включено в Списъка/ците с одобрени за финансиране проектни предложения, класирано на по-ниска позиция след първото такова, което също е включено в Списъка/ците с одобрени за финансиране проектни предложения/Списъка/ците с резервни проектни предложения (ако такъв е съставен). В случай че бъде издадено Решение за отказ за предоставяне на безвъзмездна финансова помощ на проектно предложение, класирано на по-висока позиция, административен договор ще се сключи със свързаното проектно предложение на кандидата, класирано на по-ниска позиция, включено в Списъка/ците на предложените за финансиране проектни предложения/Списъка/ците с резервните проектни предложения (ако такъв е съставен). В случай че две или повече свързани предприятия – кандидати са класирани на една и съща позиция в Списъците с одобрени за финансиране проектни предложения/Списъците с резервни проектни предложения (ако такъв е съставен), то административен договор се сключва с първото по ред подадено проектно предложение. Под свързани предприятия се разбират предприятията по чл. 4, ал. 5-8 от Закона за малките и средните предприятия. Под подобна дейност за целите на настоящото изискване се разбира основна икономическа дейност за последната приключена финансова година, попадаща в рамките на същия тризначен цифров код (група) съгласно КИД на НСИ (**Приложение 12.1** и **Приложение 12.2**).

**ВАЖНО:** В случай че кандидат по настоящата процедура е заявил подпомагане и по **процедура „Внедряване на иновации в МСП на територията на местни инициативни групи (МИГ)“**[[29]](#footnote-30) по ПКИП и в случай на одобрение и по двете мерки, **може да получи финансиране само по една от тях**. В случай че преди сключването на административен договор по настоящата процедура се установи, че предприятието има сключен договор по процедура „Внедряване на иновации в МСП на територията на местни инициативни групи (МИГ)“ по ПКИП (който не е прекратен), то на съответния кандидат ще бъде издадено Решение за отказ от предоставяне на безвъзмездна финансова помощ по настоящата процедура.

Гореизброените критерии за недопустимост се прилагат кумулативно с критериите за допустимост на кандидатите, посочени в т. 11.1 от Условията за кандидатстване.

## 12. Допустими партньори (ако е приложимо):

По настоящата процедура кандидатите участват **индивидуално**, а не съвместно с партньорски или други организации.

## 13. Дейности, допустими за финансиране:

### 13.1. Допустими дейности:

Проектните предложения по процедурата следва да са в съответствие с принципите по чл. 29, ал. 1 от ЗУСЕФСУ, да спазват изискванията за ефективност, ефикасност и икономичност при разходването на средствата, да водят до постигане на специфичните цели на ПКИП (приложими за процедурата), както и на целите на настоящата процедура, при най-адекватното съотношение между очакваните разходи и ползи.

**I. ДОПУСТИМИ ПРОЕКТИ:**

**1) Проектите трябва да са насочени към въвеждане в предприятията на поне един нов модел, свързан с производство на нови или подобрени стоки и/или услуги, или свързан с нов или подобрен бизнес процес за производство на стоки и/или предоставяне на** **услуги[[30]](#footnote-31).**

Доколкото новият модел, въвеждан в предприятието, следва да представлява въвеждане на иновация в дейността му, за целите на настоящата процедура Управляващият орган стъпва на основните характеристики на определението за иновация съгласно **Наръчника от Осло 2018** (Oslo Manual 2018: Guidelines for Collecting, Reporting and Using Data on Innovation, 4th Edition, OECD/Eurostat (2018), © OECD, European Union, 2018), и за целите на настоящата процедура възприема следното определение:

***Новият модел, въвеждан в предприятието, следва да представлява иновация на ниво предприятие и да е свързан с производство на поне една нова или подобрена стока и/или услуги, или с поне един нов или подобрен бизнес процес. В случай на нов или подобрен бизнес процес, същият следва да е насочен към производство на стоки и/или услуги.***

***За да отговаря на така посоченото определение, новите или подобрени стоки, услуги и/или бизнес процеси, следва значително да се различават от предишните стоки, услуги и/или бизнес процеси на предприятието, както и да могат да бъдат предоставени на потенциалните потребители (по отношение на стоките и услугите) или да могат да бъдат въведени в употреба от предприятието (по отношение на бизнес процесите).***

Съгласно горепосоченото определение, могат да бъдат разграничени следните **видове нови модели**:

**а) Нов модел, свързан с производство на нови или подобрени стоки и/или услуги (нов продуктов модел),** които значително се различават от предишните стоки и/или услуги, предлагани от предприятието, и които могат да бъдат въведени на пазара.

**Под нови стоки и/или услуги** се разбира такива, които предприятието до момента не е произвеждало. Във връзка с посоченото, в рамките на раздел „Допълнителна информация необходима за оценка на проектното предложение“ от Формуляра за кандидатстване, е задължително да бъде представена информация както за новите стоки и/или услуги, които предприятието предвижда да произвежда в резултат от подкрепата по проекта, така и за досега произвежданите от него.

**Подобрените стоки и/или услуги** са произвеждани/предлагани такива от предприятието, които притежават значителни подобрения на една или повече характеристики или експлоатационни спецификации. Това включва добавяне на нови функции или подобрения на съществуващите функции или на потребителската полезност. Съответните функционални характеристики включват качество, технически спецификации, надеждност, дълготрайност, икономическа ефективност по време на употреба, достъпност, улеснение, използваемост и удобство за потребителя. Новите продуктови модели не е необходимо да подобряват всички функции или експлоатационни спецификации. Подобряването или добавянето на нова функция може също да се комбинира със загуба на други функции или спад в някои експлоатационни спецификации. Новите продуктови модели могат да използват нови знания или технологии или да се основават на нови начини на употреба или комбинации от съществуващи знания или технологии. Информация за новите функции или подобрения на съществуващите функции, или на потребителската полезност по отношение на новите модели, свързани с производство на подобрени стоки и/или услуги следва да бъде представена в раздел „Допълнителна информация необходима за оценка на проектното предложение“ от Формуляра за кандидатстване, като е задължително да бъде направено сравнение с досегашните такива.

**б) Нов модел, свързан с нов или подобрен бизнес процес за производство на стоки и/или предоставяне на услуги (нов процесов модел)**, е нов или подобрен бизнес процес (или комбинация от двете) на една или повече от една функции, които значително се различават от предишните бизнес процеси на предприятието и са въведени в организацията на дейността му.

Нов модел, свързан с нов или подобрен бизнес процес за производство на стоки и/или предоставяне на услуги, представляват дейности, които превръщат суровините в стоки или услуги, включително инженеринг и свързаните с него технически изпитвания, анализи и сертификационни дейности в подкрепа на производството.

**Новият модел, свързан с нов бизнес процес**, представлява такъв, който до момента не е бил осъществяван от предприятието. В случай, че по проекта се заявява подкрепа за въвеждане на нов модел, свързан с нов бизнес процес за производство на стоки и/или предоставяне на услуги, в рамките на раздел „Допълнителна информация необходима за оценка на проектното предложение“ от Формуляра за кандидатстване, е задължително да бъде представена информация както за новия бизнес процес, който предприятието предвижда да осъществява и въведе в организацията на дейността си, в резултат от подкрепата по проекта, така и за досега осъществяваните от него и въведени в организацията на дейността му.

По отношение на **новите модели, свързани с подобрени бизнес процеси** за производство на стоки и/или предоставяне на услуги, задължително следва да е налице една или повече от една нови функции на съответния бизнес процес, които значително се различават от тези на предишните бизнес процеси, въведени в организацията на дейността на предприятието. Информация за новите функции на подобрените бизнес процеси, свързани с производство на стоки и/или услуги следва да бъде представена в раздел „Допълнителна информация необходима за оценка на проектното предложение“ от Формуляра за кандидатстване, като е задължително да бъде направено сравнение с досега въведените в организацията на дейността на предприятието.

**ВАЖНО:** Новият модел, въвеждан в предприятието, следва да представлява иновация на ниво предприятие и при внедряването му кандидатът **не трябва да нарушава чужди права** **върху интелектуална собственост**[[31]](#footnote-32). Ненарушаването на чужди права върху интелектуална собственост се декларира с раздел „Декларация за ненарушаване на чужди права върху интелектуална собственост“ към Декларацията при кандидатстване (**Приложение 2**). В случай на одобрение на проекта, Декларацията при кандидатстване (**Приложение 2**) става неразделна част от АДПБФП. В случай че по време на или след изпълнението на проекта възникне съдебен спор, касаещ правата върху интелектуална собственост върху новият модел, въвеждан в предприятието чрез проекта по настоящата процедура, то всички съдебни и произтичащи от съдебния спор разходи се поемат от съответния бенефициент. В случай че съдебният спор приключи с влязло в сила съдебно решение за нарушаване на право върху интелектуална собственост от страна на бенефициента, то той е длъжен да възстанови предоставените по настоящата процедура средства със съответната законна лихва.

В случай че въвежданият по проекта нов модел е защитен с някое от следните права по интелектуална собственост: действащ патент за изобретения, действаща регистрация на полезен модел, действаща регистрация на промишлен дизайн, авторско право върху компютърна програма или е подадена заявка за издаване на патент или за регистрация на полезен модел, или за регистрация на промишлен дизайн за въвеждания нов модел, кандидатът следва да представи съответната информация и документи, съгласно посоченото в т. 24, букви д) и е) от Условията за кандидатстване. Документите по букви д) и е) са незадължителни и служат за оценка по критерии “Степен на защита на въвеждания по проекта нов модел” от критериите за техническа и финансова оценка.

По процедурата **няма да се приемат за нови модели** в предприятието:

• рутинни промени и модернизации (включват незначителни промени по стока или услуга, които са очаквани и планирани предварително – например: актуализации на софтуера, чрез които се идентифицират и премахват само кодиращи грешки, сезонни промени в модела на облекло и др. под.);

• обикновена подмяна или разширение на наличните дълготрайни материални активи (ДМА) и/или дълготрайни нематериални активи (ДНА) (включват закупуване на идентични модели на вече налично в предприятието оборудване или незначителни разширения и актуализации на налично оборудване или софтуер);

• внедряване на продукти, които включват само малки естетически промени (като промени в цвета или незначителна промяна във формата) без наличието на значителна промяна на предлаганата стока или услуга;

• приспособяване към изискванията на отделния клиент, които не водят до съществени отлики от предишни продукти;

• концепция, прототип или модел на продукт, който все още не съществува;

• продукти на фирмите за творчески и професионални услуги, изготвени за определени клиенти, като отчети, книги или филми, и др. под.;

• преустановяване на използването на бизнес процес, преустановяване на възлагането на бизнес процес или изтегляне на продукт от пазара;

• промяна, която е единствено свързана с намаляване цената на стоката или услугата или промяна, породена от изменението на външно определени цени;

• определяне на нова корпоративна или управленска стратегия.

**ВАЖНО:** Икономическата дейност, за която се кандидатства (по КИД-2025 на НСИ - **Приложение 12.2**), е тази, в рамките на която въвежданият по проекта нов модел ще се реализира/предлага на пазара (стока/услуга). Тази дейност следва да бъде посочена в раздел „Е-Декларации“, поле „Код на проекта по КИД-2025 на НСИ“ от Формуляра за кандидатстване.

Кандидатите следва да обосноват как въвеждания по проекта нов модел ще се реализира/ използва в рамките на посочения код в раздел „Е-Декларации“, поле „Код на проекта по КИД-2025 на НСИ“ от Формуляра за кандидатстване[[32]](#footnote-33). Посочената обосновка се представя в рамките на раздел „Допълнителна информация необходима за оценка на проектното предложение“ от Формуляра за кандидатстване. Кандидатите носят отговорност за правилното определяне на кода на проекта, като с оглед постигане на коректност при попълване на информацията могат да се запознаят с Методологията за определяне на код на основна икономическа дейност по КИД-2025 и методологичните бележки по Класификация на икономическите дейности – КИД-2025 (**Приложение 12.2**).

**ВАЖНО:** Информацията, посочена в раздел „Е-Декларации“ и раздел „Допълнителна информация необходима за оценка на проектното предложение“ от Формуляра за кандидатстване относно кода на проекта по КИД-2025, е **задължителна** и служи за проверка на допустимостта на проекта и съответствие с изискванията, посочени в т. 11.2 от Условията за кандидатстване. В тази връзка, следва да е налице съответствие между информация за кода на проекта по КИД-2025, посочена в двете полета от Формуляра за кандидатстване. В случай на разминаване или погрешно посочен „Код на проекта по КИД-2025 на НСИ“ в раздел „Е-Декларации“, Оценителната комисия ще извършва служебна корекция на полето съгласно информацията, представена във Формуляра за кандидатстване в цялост (вкл. в раздел „Допълнителна информация необходима за оценка на проектното предложение“).

В случай че при оценката се установи, че на база на представената във Формуляра за кандидатстване информация, икономическата дейност, в рамките на която ще се реализира/предлага на пазара въвеждания в предприятието нов модел, попада сред недопустимите по процедурата сектори/дейности, или във Формуляра за кандидатстване не е представена информация за икономическата дейност, в която новият модел попада, проектното предложението **ще бъде отхвърлено**.

**ВАЖНО:** Изпълнението на изискването проекта да води до въвеждане в предприятието на нов продуктов модел (свързан с производство на нови или подобрени стоки и/или услуги) или нов процесов модел (свързан с нов или подобрен бизнес процес за производство на стоки и/или предоставяне на услуги), ще бъде проследявано както на етап оценка на проектните предложения, така и на етап изпълнение на проектите. В тази връзка, към момента на приключване на изпълнението на проекта новият модел трябва да бъде въведен в предприятието и при подаване на финалния отчет бенефициентът следва **задължително** да предостави доказателства[[33]](#footnote-34) в подкрепа на това. При неизпълнение на изискването получената безвъзмездна помощ подлежи на възстановяване, вкл. начислената законна лихва. В допълнение, по преценка на Управляващия орган, на етап верификация (междинен/финален отчет) на въведения нов модел, външен експерт може да извърши допълнителна проверка с резултат изготвено становище във връзка с одобрение/частично одобрение/неодобрение на представените доказателства относно въведения в предприятието нов модел. На основание изготвеното становище, УО ще процедира – одобрение/частично одобрение/неодобрение на отчетените дейности и заявени разходи в конкретния пакет отчетни документи.

**2) Проектите следва да водят до въвеждане в предприятията на поне един нов модел, свързан с производство на нови или подобрени стоки и/или услуги, или свързан с нов или подобрен бизнес процес за производство на стоки и/или предоставяне на услуги, попадащ в обхвата на ЕДНА от изброените по-долу тематични области и подобласти на ИСИС 2021-2027:**

1. Тематична област „Информатика и ИКТ“;

2. Тематична област „Мехатроника и микроелектроника”;

3. Тематична област „Индустрия за здравословен живот, биоикономика и биотехнологии“;

4. Тематична област „Нови технологии в креативните и рекреативните индустрии“;

5. Тематична област „Чисти технологии, кръгова и нисковъглеродна икономика“.

**1.** В рамките на **тематична област „Информатика и ИКТ“** се включват следните приоритетни подобласти:

- ИКТ-базирани услуги и системи; ИКТ подходи в машиностроене, медицина и творчески индустрии и рекреативни индустрии, кръгова и биобазирана икономика, туризъм (във връзка с другите тематични области), вкл. дигитализация на културно-историческо наследство, развлекателни и образователни игри, теле-медицина и теле-грижа и “вградени технологии”;

- 3D дигитализация, визуализация и прототипиране;

- Интернет на нещата (IoT);

- Изкуствен интелект и повишаване на промишления и технологичен капацитет в усвояване на изкуствения интелект;

- големи/свързани данни, геопространствени данни, анализ на данни, обработка на данни (Data processing, Small data science), инструментариум за работа с данни, споделяне, обмен, използване и повторно използване на данни, облачни изчисления (Big Data, Grid and Cloud Technologies), модели за предвиждане, основани на данни; симулация, моделиране и цифрови близнаци;

- комуникационни мрежи, включително безжични сензорни мрежи и безжична комуникация/управление;

- киберфизически системи и цифрови двойници; киберсигурност;

- блокчейн технологии;

- системи и услуги в сферата на финтех;

- технологии за човеко-машинно взаимодействие (Interaction technologies);

- интернет услуги; софтуер като услуга, innovation-as-a-service и everything-as-a-service (SaaS, IaaS и XaaS) и архитектура на услугата; уеб, хибридни и "native" приложения, уеб базирани приложения за създаване и експлоатиране на нови услуги и продукти;

- производства, включително Fabless, особено на създадени в България продукти, устройства и системи.

**2.** В рамките на **тематична област „Мехатроника и микроелектроника”** се включват следните приоритетни подобласти:

- Производство на базови елементи, детайли, възли и оборудване, вграждани като част от мехатронен агрегат или самостоятелно съставляващи такъв агрегат;

- Машиностроене и уредостроене, вкл. части, компоненти и системи, с акцент върху универсална, специализирана, специална/кибер/ и сервизна роботика;

- Разработка и производство на електронни и електромеханични компоненти и модули;

- Инженеринг, реинженеринг и продължаване на жизнения цикъл на индустриални машини, уреди и системи на база платформа “Индустрия 4.0” и дигитализация и цифрова трансформация на индустриалното производство;

- Проектиране, развитие и производство на роботизирани системи за автоматизация в т.ч. и такива с изкуствен интелект; Насърчаване стартирането на серийно производство на български автономни роботи и системи; увеличено внедряване на роботи и автономни технологии в българската промишленост; използване на роботи в секторите с дългосрочен дефицит на кадри като: земеделие, хигиенни дейности, ръчни повторяеми операции и други;

- Разработване, изследване и приложение на системи за технологична роботизация, с акцент на тежки процеси и агресивни среди (заваръчни процеси, леярски системи, обслужване и поддръжка на агресивни и опасни процеси и др.);

- Проектиране и производство на високотехнологични и експортно ориентирани мехатронни продукти с висока добавена стойност вкл. в аеро-космическата индустрия и участие в над-национални производствени вериги; Хибридно валидиране на мехатронни системи чрез виртуални и физически прототипи; Автомобилна и авио-мехатроника;

- Интелигентни системи и уреди, вкл. използващи изкуствен интелект; 3-D моделиране, проектиране и валидиране на компоненти и системи; 3-D принтиране за нуждите на индустрията;

- Биомехатроника; Биоелектроника– моделиране и характеризиране на зарядов пренос и обработка на сигнали в биообекти като протеини, DNA и др. за разработване на градивни елементи и създаване на прототипи на интегрални устройства и сензори;

- Системи и технологии за развитие на Синята икономика;

- Системи и технологии, базирани на мобилност и местоположение;

- Фотоника и технологии за изображения;

- Моделиране (device modeling) на полупроводникови елементи и компоненти, както и схеми и системи, съдържащи конвенционални и неконвенционални субмикронни и наноразмерни устройства – компактни модели, физични модели, поведенчески модели, логически модели, системни модели; Схемно (circuit) проектиране (ECAD), топологично (layout) проектиране (ECAD), технологично проектиране (TCAD) и разработване на интегрални схеми и системи – цифрови, аналогови, смесеносигнални, RF; Проектиране, разработване, изследване, прототипиране и окачествяване на специализирани аналогови и цифроаналогови интегрални схеми (ASIC), включително EMC и ESD защита-върху-чип; Верификация и тестване на полупроводникови интегрални схеми в процеса на разработване и в процеса на производство;

- Виртуални технологии за развитие на нови продукти и процеси, виртуално прототипиране и оптимизация;

- Проектиране, разработване, характеризиране и прототипиране на MEMS устройства и структури за сензори, RF, биомедицински, индустриални, земеделски, фармакология и др. приложения;

- Асемблиране и корпусиране на полупроводникови чипове;

- Анализ на отказите (failure analysis) в интегрални схеми, системи, устройства, модули; Разработване на софтуер за вградени системи (embedded systems), както и софтуерни решения за проектиране (EDA), вкл. с отворен код;

- Синтез и характеризиране на нови материали с приложения в микро- и наноелектрониката;

- Проектиране, разработване и производство на устройства, съоръжения и системи с приложение в полупроводниковите производства; Пилотни линии за експериментиране, разработване и тестване на иновативни процеси, съоръжения и технологии;

- Моделиране, характеризиране, проектиране и разработване на процеси и технологии за преобразуване на събраната енергия (energy harvesting), както и проектиране, прототипиране и производство на такива устройства;

- Разработване, усъвършенстване и адаптиране на подходи, технологии за ускоряване на разработването на квантови чипове.

**3.** В рамките на **тематична област „Индустрия за здравословен живот, биоикономика и биотехнологии“[[34]](#footnote-35)** се включват следните приоритетни подобласти:

- Методи за чисто производство, съхранение, преработка и достигане до крайния потребител на специфични български съставки, средства и продукти (вкл. кисело мляко, мед и пчелни продукти, хляб, вино, млечни и месни продукти, етерични масла, бира, билки и билкови продукти, козметични средства и продукти);

- Производство на инструменти, оборудване, консумативи за медицинска и дентална диагностика и терапия и/или участие в над-национална производствена верига;

- Персонална медицина, диагностика и индивидуална терапия, лечебни и лекарствени форми и средства;

- Медицински и лечебен туризъм с акцент върху възможностите за персонализация (немасов, а персонален туризъм);

- Биотехнологии с пряко приложение за здравословен начин на живот;

- Въвеждане на иновативни методи в селското стопанство и рибовъдството, без използване на химически препарати за борба с вредители и торене;

- Приложение на нови методи и технологии в устойчивото ползване на речни и морски ресурси;

- Синя и зелена биобазирана икономика;

- Индустриални биотехнологии;

- ИКТ с приложение в тематичната област;

- Ин витро, тъканно инженерство и регенеративна медицина;

- Фотоника и технологии за изображения, екрани и технологии за дисплей.

**4.** В рамките на **тематична област „Нови технологии в креативните и рекреативните индустрии“** се включват следните приоритетни подобласти:

- Културните и творческите индустрии, вкл. дигитализация (според дефиниция на ЕК: архитектура, архивно дело и библиотекарство, артистично занаятчийство, аудио-визуални форми (филми, ТВ, видео игри и мултимедия), културно наследство, дизайн, вкл. моден дизайн, фестивали, музика, сценични и визуални изкуства, издателска дейност, радио);

- Компютърни и мобилни приложения и игри с образователен, маркетинг и/или развлекателен характер;

- Производство на стоки и съоръжения с пряко приложение в тези сфери (напр. национални (регионални) носии, велосипеди, стени за катерене и др. стоки и услуги за алтернативни и екстремни спортове и туризъм, костюми, декори, материали за исторически възстановки, специализирана екипировка и оборудване, печатни издания).

**5.** В рамките на **тематична област „Чисти технологии, кръгова и нисковъглеродна икономика“** се включват следните приоритетни подобласти:

- Иновации в областта на производството, съхранение, спестяване, ефективно разпределение и потребление на енергия, вкл. от различни възобновяеми енергийни източници;

- Създаване на съвременни информационни комплекси за автономни енергийни системи;

- Водород - базирани технологии: производство на водород с акцент върху зеления водород, съхранение, транспорт и използване на водорода в индустрията, енергетиката, транспорта и бита;

- Разработване на иновативни устойчиви технологии за интегриране на водород в промишлени процеси, особено тези, които са по-трудни за декарбонизация, като стомана, цимент и стъкло;

- Разработване и внедряване на технологии свързани с устойчивата мобилност (батерийна и водородна), базирана на водород и други алтернативни горива, свързана инфраструктура и еко-мобилността;

- Технологии за ефективно използване на ресурсите, за намаляване съдържанието на опасни вещества, за използване на алтернативни суровини и материали, за удължаване живота на продуктите и използването им в други производства и услуги;

- Безотпадни технологии и методи за включване на отпадъчни продукти и материали от производства в други производства и услуги.

***Пример:*** *В случай че изпълнението на проекта води до въвеждане на нов модел, който попада в тематична област „Мехатроника и микроелектроника”, приоритетна подобласт „Инженеринг, реинженеринг и продължаване на жизнения цикъл на индустриални машини, уреди и системи на база платформа “Индустрия 4.0” и дигитализация и цифрова трансформация на индустриалното производство“ на ИСИС 2021-2027, като същевременно новият модел ще бъде използвана от предприятието за целите на дейността, която реализира/ ще реализира, във връзка с производството на опаковки от пластмаси, то кодът на проекта по КИД-2025 ще е - 22.22 „Производство на опаковки от пластмаси“.*

**ВАЖНО:** Във връзка с горепосочените изисквания за допустимост на проектите по т. 13.1, подточки I.1) и I.2) от Условия за кандидатстване, в рамките на раздел „Финансова информация – кодове по измерения“, поле „Тематични области и приоритетни подобласти на ИСИС“ от Формуляра за кандидатстване, кандидатите следва да изберат ЕДИН от приложимите варианти, отчитайки спецификата на въвеждания по проекта нов модел в предприятието. В случай че въвежданият по проекта нов модел попада в повече от една област и/или подобласт на ИСИС 2021-2027, за целите на настоящата процедура, кандидатът следва да избере само една област и една подобласт на ИСИС като водеща.

Допълнително, във Формуляра за кандидатстване, в раздел „Допълнителна информация необходима за оценка на проектното предложение“, кандидатите следва да обосноват съответствието на въвеждания нов модел с посочената тематична област и подобласт на ИСИС в поле „Тематични области и приоритетни подобласти на ИСИС“ от Формуляра за кандидатстване.

В тази връзка, следва да е налице съответствие между информация, посочена в поле „Тематични области и приоритетни подобласти на ИСИС“ в раздел „Финансова информация – кодове по измерения“ и съответното поле в раздел „Допълнителна информация необходима за оценка на проектното предложение“ от Формуляра за кандидатстване. В случай на разминаване или погрешно идентифицирана тематична област и подобласт от ИСИС, Оценителната комисия ще извършва служебна корекция на поле „Тематични области и приоритетни подобласти на ИСИС“, като водещо за определяне на коректната област и подобласт на ИСИС ще е информацията, представена във Формуляра за кандидатстване в цялост (вкл. в раздел „Допълнителна информация необходима за оценка на проектното предложение“).

**ВАЖНО:** В случай че след проверката се установи, че не може да се определи тематичната област и подобласт на ИСИС 2021-2027, в която попада въведения в предприятието нов модел, или, че същият не попада в нито една от петте приоритетни тематични области на ИСИС, проектното предложение може да бъде **отхвърлено**.

**3)** В случай че е **избран режим „регионална инвестиционна помощ**“, дейностите, включени в проектното предложение, следва да имат за свой основен предмет **осъществяването на ЕДНА от следните първоначални инвестиции[[35]](#footnote-36)** в материални и/или нематериални активи:

**- създаване на нов стопански обект;**

**- увеличаване на капацитета на съществуващ стопански обект;**

**- диверсификацията на продукцията на даден стопански обект с продукти или услуги, които той не е произвеждал или предлагал до този момент[[36]](#footnote-37).**

Допълнителна информация относно допустимите категории първоначални инвестиции, в случаите на избран режим „регионална инвестиционна помощ“ съгласно Регламент (ЕС) № 651/2014, е представена в **Приложение 3.А** към Декларацията за държавни/ минимални помощи (**Приложение 3**) към Условията за кандидатстване.

**ВАЖНО:** В случаите на избран режим „регионална инвестиционна помощ”, в раздел „Допълнителна информация, необходима за оценка на проектното предложение” от Формуляра за кандидатстване, кандидатът следва **задължително** да представи информация, обосноваваща в коя от гореизброените допустими категории първоначална инвестиция попадат дейностите, планирани за изпълнение по проекта. Посочената обосновка е задължителна както за въвеждане на нов продуктов модел, така и в случай на въвеждане на нов процесов модел чрез проекта.

Препоръчително е един проект да попада САМО В ЕДНА от посочените по-горе категории първоначални инвестиции. В случай че предвидените за изпълнение дейности **попадат едновременно в повече от една от гореизброените допустими категории първоначални инвестиции, то следва задължително да се определи ЕДНА ОТ ТЯХ КАТО ВОДЕЩА** и да се представи информация за съответната категория „първоначална инвестиция“ в раздел „Допълнителна информация необходима за оценка на проектното предложение“ от Формуляра за кандидатстване.

**4) Проектите следва да водят до постигане на целта на процедурата.**

**5) Проектите следва да се изпълняват на територията на Република България** като мястото/местата на изпълнение на проекта да попада/т само в един от следните три категории региони – регион в преход (ЮЗР), по-слабо развити северни региони[[37]](#footnote-38) или по-слабо развити южни региони[[38]](#footnote-39).

**6) Проектите следва да са в съответствие с хоризонталните принципи съгласно чл. 9 от Регламент (ЕС) 2021/1060, както и с принципа за „ненанасяне на значителни вреди“.**

Допълнителна информация относно спазването на хоризонталните принципи и принципа за „ненанасяне на значителни вреди“ е представена в т. 17 от Условията за кандидатстване и в **Приложение 18** към тях. Съответствието с посочените хоризонтални политики ще бъде проследявано както на етап оценка на проектните предложения, така и на етап изпълнение на проектите.

**II. ДОПУСТИМИ ДЕЙНОСТИ:**

Допустими по процедурата са проектни предложения, включващи **следната задължителна дейност**:

**Дейност 1. Въвеждане на нови модели в дейността на предприятията, свързани с производство на нови или подобрени стоки и/или услуги, или с нови или подобрени бизнес процеси.**

**ВАЖНО:** В раздел „План за изпълнение/ дейности по проекта” от Формуляра за кандидатстване кандидатите трябва **задължително** да опишат Дейност 1 по начин, от който да е видно как конкретните активи, заложени за придобиване в бюджета на проекта (раздел „Бюджет“ от Формуляра за кандидатстване), ще доведат до въвеждането на новия продуктов модел (стока и/или услуга) или новия модел в бизнес процесите (насочен към производство на стоки и/или предоставяне на услуги). Липсата на достатъчно обоснована информация, която да дава увереност за спазване на посочените изисквания, ще бъде основание за **премахване на разходите** за съответните активи от бюджета на проекта. В случай, че от бюджета бъдат премахнати всички разходи за изпълнението на Дейност 1, проектното предложение ще бъде **отхвърлено**.

Следва да се има предвид, че придобиването на активи не може да бъде залагано като резултат от изпълнението на дейностите. Изпълнението на очакваните резултати от дейността ще бъде проследявано на етап изпълнение, като по преценка на Управляващия орган, на етап верификация (междинен/финален отчет) на доставените активи, е възможно независим експерт ще извърши допълнителна проверка с резултат изготвено становище във връзка с одобрение/частично одобрение/неодобрение на представените доказателства относно приноса на активите за въвеждането в бенефициента на описания нов модел.

При описанието на Дейност 1 в раздел „План за изпълнение/ дейности по проекта” от Формуляра за кандидатстване, сформирането на екип за изпълнение на проекта, провеждането на процедури за избор на изпълнител/и, изборът на изпълнител/и, доставката на предвидените ДМА и/или ДНА и др., не трябва да бъдат обособявани като отделни дейности, а следва да са част от описанието на начина на изпълнение на допустимата Дейност 1.

При подготовката на проектните предложения кандидатите трябва да съобразят необходимостта от провеждане на **процедури за избор на изпълнители** и съответно да посочат това в раздел „План за външно възлагане” от Формуляра за кандидатстване. Посоченото следва да бъде взето предвид от страна на кандидатите при планирането на продължителността на отделните дейности.

**ВАЖНО:** С оглед потвърждаване на ефективното и добросъвестно изпълнение на дейностите по проекта, Управляващият орган ще извършва проверки съгласно чл. 74 от Регламент (ЕС) № 2021/1060, вкл. може да се използват и външни експерти, чрез което да може да се потвърди отчетените по проекта резултати, вкл. и че извършените от страна на бенефициента дейности и разходи са пряко свързани с новите модели, въвеждани в предприятието, които са обект на подкрепа по проекта.

### 13.2. Недопустими дейности:

Недопустими по процедурата са следните видове дейности:

* дейности, чието изпълнение е започнало[[39]](#footnote-40) или е физически завършено, или е изцяло осъществено преди подаването на проектното предложение, независимо дали всички свързани плащания са извършени;
* дейности, извършени след изтичане на крайния срок за изпълнение на дейностите по проекта;
* дейности, които вече са финансирани от други публични източници;
* дейности, за които не са заявени разходи в бюджета на проектното предложение;
* с цел гарантиране в максимална степен спазването на принципа за „ненанасяне на значителни вреди“[[40]](#footnote-41), по процедурата няма да се подкрепят:

i) дейностите и активите, свързани с изкопаеми горива, включително използване надолу по веригата;

ii) дейностите и активите по схемата на ЕС за търговия с емисии;

iii) дейностите и активите, свързани със сметища, инсталации за изгаряне на отпадъци и заводи за механично-биологично третиране;

iv) дейностите и активите, при които дългосрочното обезвреждане на отпадъци може да причини вреда на околната среда.

* дейности за придобиване на активи (ДМА и/или ДНА) - втора употреба;
* дейности, свързани с наемането на дълготрайни материални активи;
* дейности по закупуване и/или доставка на ресурси за производство, имащи характер на стоково-материални запаси (суровини, материали, полуобработени компоненти, консумативи за производството/ процеса на предоставяне на услугите, резервни части);
* дейности за закупуване на офис и друго обзавеждане, компютърно оборудване, софтуер и друго оборудване, предназначено за общи административни нужди (напр. за обичайни дейности, свързани с водене на счетоводството на предприятието, управление на човешките ресурси и други общи административни дейности);
* дейности, свързани с разработване и/или въвеждане на базирани на ИКТ системи и софтуерни приложения за управление на бизнес процесите в предприятията (напр. ERP системи, CRM системи, MOM/MES системи и др.);
* дейности за закупуване на мобилни телефони;
* дейности по извършване на строително-монтажни работи (СМР);
* дейности по извършване на реклама – включително и не само публикуване на обяви в периодични издания, изработка, разпространение и излъчване на рекламни спотове (радио и телевизионни) и др., включително дейности за видимост, прозрачност и комуникация по проекта;
* дейности за организация и управление на проектите, както и дейности за консултантски услуги за подготовка на проектните предложения;
* дейности по извършване на консултантски, юридически и счетоводни услуги от общ характер;
* дейности по закупуване или наемане на транспортни средства и съоръжения[[41]](#footnote-42);
* дейности по закупуване на земя и сгради;
* дейности по закриване на неконкурентоспособни въглищни мини;
* дейности по извеждането от експлоатация или изграждането на атомни електроцентрали;
* дейности по извършване на инвестиции за постигане на намаляване на емисиите на парникови газове от дейности, посочени в Приложение I към Директива 2003/87/ЕО (**Приложение 17**)[[42]](#footnote-43);
* дейности по производството, преработката и продажбата на тютюн и тютюневи изделия;
* дейности по извършване на инвестиции в летищна инфраструктура;
* дейности по извършване на инвестиции за обезвреждане на отпадъците в депа за отпадъци, с изключение на инвестициите за извеждане от експлоатация, преобразуване или обезопасяване на съществуващи депа, при условие че тези инвестиции не увеличават капацитета им;
* дейности по извършване на инвестиции за увеличаване на капацитета на съоръжения за третиране на остатъчни отпадъци, с изключение на инвестициите в технологии за оползотворяване на материали остатъчни отпадъци за целите на кръговата икономика;
* дейности по извършване на инвестиции, свързани с производството, преработката, транспорта, разпространението, съхранението или изгарянето на изкопаеми горива, с изключение на: (1) замяната на отоплителни системи на твърди изкопаеми горива, а именно въглища, торф, лигнитни въглища, нефтени шисти, с газови отоплителни системи[[43]](#footnote-44) или (2) инвестиции в разширяването и промяната на предназначението, преобразуването или преоборудването на газопреносни и разпределителни мрежи, при условие че тези инвестиции подготвят мрежите за добавяне в системата на възобновяеми и нисковъглеродни газове, като водород, биометан и синтетичен газ, и позволяват заместването на инсталации за твърди изкопаеми горива;
* дейности, попадащи в обхвата на недопустимите сектори, посочени в т. 11.2 от Условията за кандидатстване, както и в **Приложение 3.А** към Декларацията за държавни/минимални помощи (**Приложение 3**), произтичащи от избрания режим на държавна/минимална помощ;
* всички дейности, които не са пряко свързани и необходими за въвеждане в предприятието на новия модел, заявен по проекта, не са сред посочените като допустими в Условията за кандидатстване, или попадат в забранителните режими съгласно Регламент (ЕС) № 651/2014, Регламент (ЕС) № 2023/2831, Регламент (ЕС) 2021/1058 и Регламент (ЕС) № 2021/1060.

## 14. Категории разходи, допустими за финансиране:

При предоставяне на безвъзмездна финансова помощ по процедурата ще бъдат взети под внимание само „допустимите разходи”, детайлно описани по-долу. Бюджетът представлява предварителна оценка на очакваните разходи и максимален размер на допустимите разходи.

**ВАЖНО: Всички разходи в раздел „Бюджет” от Формуляра за кандидатстване се попълват САМО В ЕВРО.** Подробни указания за попълването на бюджета са представени в **Приложение 7** към Условията за кандидатстване.

По време на оценката на проектните предложения е възможно да бъдат установени обстоятелства, които да налагат промяна в бюджета. Възможните **корекции на бюджета не могат да доведат до увеличаване на размера или на интензитета** на безвъзмездната финансова помощ, заявени в подадените проектни предложения.

**ВАЖНО:** Във връзка със спазването на принципа за недопускане под никаква форма на реализиране на печалба от безвъзмездното финансиране, печалбата подлежи на възстановяване[[44]](#footnote-45).

### 14.1. Условия за допустимост на разходите:

За да бъдат допустими разходите по процедурата трябва да отговарят на следните условия:

**1)** Да са необходими за изпълнението на проекта и да отговарят на принципите за добро финансово управление – икономичност, ефикасност и ефективност на вложените средства.

**2)** Да бъдат извършени след датата на подаване на проектното предложение и до изтичане на крайния срок, определен за представяне на финалния отчет по проекта. Разходооправдателните документи следва да бъдат издадени в периода на допустимост на разходите по процедурата, а именно: след датата на подаване на проектното предложение и до датата на представяне на междинния/финалния отчет по договора.

**3)** Да са в съответствие с видовете разходи, включени в административния договор за предоставяне на безвъзмездна финансова помощ по процедурата.

**4)** За разходите да е налична адекватна одитна следа, включително да са спазени изискванията за съхраняване на документите за срок от 10 години от датата на предоставяне на последната помощ[[45]](#footnote-46) по схемата съгласно чл. 12 от Регламент (ЕС) № 651/2014 и чл. 6, пар. 3 от Регламент (ЕС) № 2023/2831.

**5)** Да са действително платени от бенефициента (т.е. да е платена цялата стойност на представените фактури или други първични счетоводни документи, включително стойността на ДДС), по банков път или в брой, не по-късно от датата на подаване на междинния/финалния отчет по проекта. Разходи, подкрепени с протоколи за прихващане, не се считат за допустими.

**6)** Да са отразени в счетоводната документация на бенефициента чрез отделни счетоводни аналитични сметки, съдържащи номера на АДПБФП или в отделна счетоводна система с утвърдени сметки за отчитане на разходи по договора.

**7)** Да могат да се установят и проверят, както и да бъдат подкрепени с документни доказателства, които са ясни, конкретни и актуални (оригинални разходооправдателни документи).

**8)** Да са за дейности, определени и извършени под отговорността на Управляващия орган и съгласно критериите за подбор на операции, одобрени от Комитета за наблюдение на ПКИП.

**9)** Да са за реално придобити ДМА и/или ДНА.

**10)** Да са извършени законосъобразно съгласно приложимото право на Европейския съюз и българското законодателство.

Бюджетът във Формуляра за кандидатстване трябва да отразява допустимите разходи, които са свързани с изпълнението на проекта. По процедурата не са допустими разходите за възстановим ДДС във връзка с изпълнението на проекта. Недопустимите разходи за възстановим ДДС няма да се считат за собствено съфинансиране от бенефициента. Относно третирането на ДДС следва да се запознаете с чл. 189, пар. 4, буква в) от Регламент (ЕС, Евратом) 2024/2509 на Европейския парламент и на Съвета от 23 септември 2024 година за финансовите правила, приложими за общия бюджет на Съюза (Финансовия регламент), Постановление № 86 от 01.06.2023 г. за определяне на национални правила за допустимост на разходите по програмите, финансирани от Европейските фондове при споделено управление, за програмен период 2021 - 2027 г., както и с НФ 1/09.01.2024 г. „Указание на министъра на финансите за третиране на ДДС“ (**Приложение 26** към Условията за изпълнение).

### 14.2. Допустими разходи:

Допустими по процедурата са следните видове разходи:

**1) Разходи за придобиване на дълготрайни материални активи (ДМА)[[46]](#footnote-47)** - машини, съоръжения и оборудване, необходими за новия модел, въвеждан в предприятието чрез проекта.

**2) Разходи за придобиване на дълготрайни нематериални активи (ДНА)** – софтуери, патенти, полезни модели, промишлени дизайни и лицензии, необходими за новия модел, въвеждан в предприятието чрез проекта.

Софтуерът може да бъде придобит като:

- *готово решение*, съответстващо на нуждите на предприятието;

- *персонализирано решение, разработено от изпълнител* в съответствие с нуждите на предприятието. В тази връзка, при придобиване на софтуер посредством разработването му, следва да бъдат спазени всички авторски права и приложими лицензии. Управляващият орган ще проследява както за наличието на крайния програмен продукт, така и за наличието на програмния код и бележки към изданието (release notes).

В случай на придобиване на допустими по процедурата ДНА чрез договор за ползване за определен период, то разходите за тях са допустими от датата на сключване на договора с избрания изпълнител до изтичане на крайния срок за изпълнение на проекта. Посоченото не отменя ангажимента на бенефициента същите да се ползват/ поддържат в периода на устойчивост - 3 (три) години от извършване на окончателното плащане, като разходите за това са за сметка на Бенефициента.

**ВАЖНО:** Общите допустими разходи (помощ плюс собствено съфинансиране) за придобиване на патенти, полезни модели, промишлени дизайни и/или лицензии (независимо един или повече) **не трябва да надвишават 100 000 евро.**

Всеки един актив (ДМА/ДНА), заявен в бюджета на проекта, следва да бъде обоснован като **необходим** за въвеждане в предприятието на поне един нов модел, свързан с производство на нови или подобрени стоки и/или услуги (нов продуктов модел), или свързан с нов или подобрен бизнес процес за производство на стоки и/или предоставяне на услуги (нов процесов модел). Тази обосновка следва да бъде представена в раздел „План за изпълнение/ Дейности по проекта“ от Формуляра за кандидатстване. В случай, че даден актив, заявен в бюджета на проекта, не е обоснован като необходим за въвеждания в предприятието на поне един от горепосочените нов продуктов или процесов модел, разходът за него ще се счита за недопустим. Допълнително, в случай че чрез заявените в бюджета активи (ДМА/ДНА), необходими за въвеждане в предприятието на допустимите нови модели, ще се постигне и въвеждане в предприятието на нов модел в допълващ бизнес процес, насочен към маркетинг и продажби (нов модел в маркетинга), и/или към администрация и управление (нов модел в организацията)[[47]](#footnote-48), следва да бъде представена съответната информация и обосновка за това обстоятелство в раздел „Допълнителна информация необходима за оценка на проектното предложение“ от Формуляра за кандидатстване.

Всеки един актив (ДМА/ДНА), заявен в бюджета на проекта, следва да бъде посочен в **Техническата спецификация** на предвидените активи (ДМА и/или ДНА) (**Приложение 5**).

В случаите на придобиване на автоматизирани, поточни или друг вид производствени линии, в Техническата спецификация (**Приложение 5**) - колона „Минимални технически и/или функционални характеристики” следва задължително да бъдат посочени (изброени) всички отделни активи (съставни модули/компоненти), формиращи (включени в) линията със съответните им минимални технически и/или функционални характеристики.

В случай че общата стойност (цена) на съответен актив (ДМА и/или ДНА), заложена в бюджета на проекта, включва и разходи за допълнителна окомплектовка (напр. допълнителни компоненти, елементи и др. към основния актив, посочени от доставчика с отделна цена в офертата), информация за окомплектовката следва да се съдържа в Техническата спецификация (**Приложение 5**) - колона „Минимални технически и/или функционални характеристики”.

В случаите на придобиване на софтуер, минималните технически и/или функционални характеристики, посочени в Техническата спецификация (**Приложение 5**), следва задължително да включват както описание на основните модули на актива, така и негови конкретни технически спецификации/параметри.

Разходите за дълготрайни материални и/или нематериални активи, заложени в раздел „Бюджет“ от Формуляра за кандидатстване, следва да съответстват на пазарните цени съгласно приложените към Формуляра за кандидатстване **индикативни оферти**, като е допустимо **увеличение с до 10 %** от стойността на представената оферта (по-подробна информация относно изискуемите оферти е представена в т. 24 от Условията за кандидатстване).

При проверката на съответствието на **цени в чуждестранна валута** (съгласно представените оферти), ще се взима предвид курсът на БНБ на съответната валута спрямо евро към датата на обявяване на процедурата.

Оценката на допустимостта на разходите за придобиване на дълготрайни материални и нематериални активи, заложени в бюджета на проектните предложения, ще бъде извършвана съгласно стойностния праг на същественост за ДМА и ДНА, определен в счетоводната политика на кандидата, в случай че документът е представен към Формуляра за кандидатстване. Ако кандидатът не е представил счетоводна политика, стойностният праг на същественост ще се определя съгласно Закона за корпоративното подоходно облагане (ЗКПО).

**ВАЖНО:** Бенефициентите имат **ангажимент да поддържат** придобитите по процедурата дълготрайни активи (ДМА и/или ДНА, вкл. патенти, полезни модели, промишлени дизайни и/или лицензии) за определен период след приключване на изпълнението на проектите, като конкретните задължения в тази насока са изрично посочени в чл. 9 – 11 от Условията за изпълнение и чл. 8 от Административния договор.

Предвид посоченото, в раздел „Основни данни“ от Формуляра за кандидатстване, кандидатите следва да посочат **точния/те адрес/и на стопанския/те обект/и**, където ще е мястото на изпълнение на проекта[[48]](#footnote-49).

Допустими по проекта са само разходи, които са пряко свързани и необходими за въвеждания нов модел.

**ВАЖНО:** В случай че в резултат на извършването на даден разход ще бъдат осъществени допустима (съгласно т. 13.1 от Условията за кандидатстване) и недопустима дейност (съгласно т. 13.2 от Условията за кандидатстване) или дейност, която се осъществява в недопустими сектори съгласно т. 11.2 на Условията за кандидатстване, то този разход ще бъде изцяло премахнат от бюджета на проектното предложение.

Примерни указания за попълването на раздел „Бюджет“ от Формуляра за кандидатстване са представени в **Приложение 7** към Условията за кандидатстване.

### 14.3. Недопустими разходи:

Недопустими по процедурата са следните видове разходи:

* разходи за всички недопустими по процедурата дейности, посочени в т. 13.2 от Условията за кандидатстване;
* разходи за застраховки на активи, придобити по проекта;
* разходи за принос в натура;
* разходи за възстановим ДДС;
* разходи за банкови такси и комисионни;
* загуби от обмяна на валута;
* непредвидени разходи (глоби, санкции, неустойки, лихви по търговски вземания/ задължения и др.);
* разходи, които не са пряко свързани и необходими за въвеждане на новия модел в предприятието, както и разходи за дейности, които не са описани във Формуляра за кандидатстване или за които, от представеното описание, не може да се прецени за коя дейност се отнасят или дали тази дейност е допустима;
* всички други разходи, които не са посочени като допустими в настоящите Условия за кандидатстване.

## 15. Допустими целеви групи:

По процедурата ще бъде приложена специфична **тематична фокусираност** в съответствие с:

**1) ИСИС 2021-2027**: По настоящата процедура **ще се подкрепят изключително** проекти, чието изпълнение води до въвеждане на поне един нов модел в предприятието, попадащ в обхвата на една от приоритетните подобласти към тематичните области на ИСИС 2021-2027. Приоритет ще бъде даден на проекти, които попадат в съответните тематични области, изведени на база на регионализацията, заложена в ИСИС 2021-2027 (**Приложение 15**). Всяка административна област от ниво NUTS-3 е идентифицирала своя иновационен капацитет в две приоритетни тематични области на ИСИС 2021-2027, като тематична област „Чисти технологии, кръгова икономика и нисковъглеродна икономика“ се разглежда като хоризонтална и приоритетна за всичките 28 административни области в България.

**ВАЖНО:** В случай че въвеждания чрез проекта нов модел в предприятието попада в повече от една област и/или подобласт на ИСИС 2021-2027, за целите на настоящата процедура, кандидатът следва да избере и посочи във Формуляра за кандидатстване и навсякъде, където е приложимо, **САМО ЕДНА тематична област и подобласт като водеща**. Допълнително, с оглед на коректната оценка на проектните предложения по критерий „Регионализация съгласно ИСИС 2021-2027“ от техническата и финансова оценка, за административна област от ниво NUTS-3, в която се изпълнява проекта, се приема областта с най-голям дял на заложени разходи в бюджета.

**2) Националната стратегия за малките и средните предприятия 2021-2030 г. (НСМСП 2021-2030)[[49]](#footnote-50):** Икономическата дейност, в рамките на която ще се реализира въвеждания чрез проекта нов модел в предприятието, попада в националните приоритетни сектори, идентифицирани в НСМСП 2021-2030 (**Приложение 16**).

**3)** **Мястото на регистрация (седалище) на кандидата и мястото на изпълнение на проекта:** Приоритет ще бъде даден на проекти на кандидати, които са регистрирани (имат седалище[[50]](#footnote-51)) и се изпълняват на територията на определени области в страната[[51]](#footnote-52).

## 16. Приложим режим на минимални/държавни помощи:

Помощта по настоящата процедура се счита за прозрачна, тъй като е под формата на безвъзмездна финансова помощ, и се предоставя при условията на:

**1) „Регионална инвестиционна помощ“** съгласно чл. 13 и чл. 14 от Регламент (ЕС) № 651/2014 на Комисията от 17 юни 2014 година за обявяване на някои категории помощи за съвместими с вътрешния пазар в приложение на членове 107 и 108 от Договора (OB L 187/26.06.2014),

**ИЛИ**

**2) „Минимална помощ“ (de minimis)** съгласно Регламент (ЕС) № 2023/2831 на Комисията от 13 декември 2023 г. относно прилагането на членове 107 и 108 от Договора за функциониране на Европейския съюз към помощта „de minimis“.

**ВАЖНО:** В случаите на избран режим „минимална помощ”, максималният размер на помощта за „едно и също предприятие“[[52]](#footnote-53) в режим „de minimis”, за която се кандидатства, заедно с другите получени минимални помощи от кандидата не може да надхвърля левовата равностойност на 300 000 евро (586 749 лева) за период от 3 (три) предходни години, считано от датата на предоставяне на помощта.

**Допълнителна информация относно приложимите режими на държавна/минимална помощ и изискванията, произтичащи от Регламент (ЕС) № 651/2014 и Регламент (ЕС) № 2023/2831, е представена в Приложение 3.А към Условията за кандидатстване.**

**ВАЖНО:** Кандидатите следва **да изберат само ЕДИН от посочените по-горе два допустими режима – режим на „регионална инвестиционна помощ” или режим „минимална помощ” (de minimis) в зависимост от нуждите си и спецификата на проектното предложение**. Избраният режим на помощ се посочва в раздел „Финансова информация – кодове по измерения“, поле „Режим на помощ” от Формуляра за кандидатстване. Избраният режим на помощ („регионална инвестиционна помощ” или „минимална помощ”) е **приложим за всички разходи, включени в бюджета** на проектите. Комбинирането на двата горепосочени режима в рамките на едно проектно предложение **е недопустимо** по процедурата.

**ВАЖНО:** Безвъзмездното финансиране по процедурата може да се натрупва с всякаква друга държавна/ минимална помощ във връзка със същите допустими разходи, които се припокриват частично или напълно, само ако това натрупване не води до надхвърляне на най-високия размер или най-високия интензитет на помощта, приложим за тази помощ[[53]](#footnote-54). Натрупването е допустимо при спазване на изискването най-малко 25% от общите допустими разходи по проектните предложения (при избран режим „регионална инвестиционна помощ”), да бъдат съфинансирани чрез собствени средства на кандидата или със средства от външни източници, които изключват всякаква публична подкрепа (държавно подпомагане)[[54]](#footnote-55).

При определяне дали е спазен максимално допустимия размер и съответно интензитет на помощта съгласно т. 9 и т. 10 от Условията за кандидатстване, ще се взема предвид както размера на държавната /минималната помощ, за която се кандидатства, така и общият размер на вече получена държавна/минимална помощ за дейности, проект или предприятие (извън тази, за която се кандидатства), независимо от това дали тази подкрепа е финансирана от местни, регионални, национални или общностни източници. Данните за получените държавни/ минимални помощи следва да бъдат надлежно декларирани от кандидатите в Декларацията за държавна/ минимална помощ (**Приложение 3**).

След публикуване на Условията за кандидатстване не са допустими изменения, които могат да повлияят на съответствието на процедурата с изискванията на Регламент (ЕС) № 651/2014 и Регламент (ЕС) № 2023/2831.

## 17. Хоризонтални политики:

По настоящата процедура следва да е налице съответствие на проектните предложения със следните хоризонтални принципи, заложени в чл. 9 на Регламент (ЕС) 2021/1060 на Европейския парламент и на Съвета:

- зачитането на основните права и спазването на Хартата на основните права на Европейския съюз[[55]](#footnote-56);

- равенството между мъжете и жените, интегрирането на принципа на равенство между половете и отчитането на социалните аспекти на пола;

- недопускане на всякаква дискриминация, основана на пол, расов или етнически произход, религия или вероизповедание, увреждане, възраст или сексуална ориентация;

- достъпност за хората с увреждания (вкл. спазване правата и принципите, залегнали в Конвенцията на ООН за правата на хората с увреждания[[56]](#footnote-57));

- целта за насърчаване на устойчивото развитие, посочена в член 11 от Договора за функционирането на Европейския съюз (ДФЕС), като се отчитат целите на ООН за устойчиво развитие, Парижкото споразумение и принципа за „ненанасяне на значителни вреди“.

Принципът за „ненанасяне на значителни вреди“ изисква проектните предложения по настоящата процедура да НЕ водят до значителни вреди за следните шест екологични цели:

1) смекчаване на изменението на климата;

2) адаптиране към изменението на климата;

3) устойчиво използване и опазване на водните и морските ресурси;

4) преход към кръгова икономика;

5) предотвратяване и контрол на замърсяването;

6) защита и възстановяване на биологичното разнообразие и екосистемите.

Допълнително, с цел гарантиране в максимална степен на спазването на принципа за „ненанасяне на значителни вреди“, няма да се подкрепят:

i) дейностите и активите, свързани с изкопаеми горива, включително използване надолу по веригата;

ii) дейностите и активите по схемата на ЕС за търговия с емисии;

iii) дейностите и активите, свързани със сметища, инсталации за изгаряне на отпадъци и заводи за механично-биологично третиране;

iv) дейностите и активите, при които дългосрочното обезвреждане на отпадъци може да причини вреда на околната среда.

Определение и допълнителна информация относно спазване на принципа за „ненанасяне на значителни вреди“ са представени в **Приложение 10** и **Приложение 18** към Условията за кандидатстване.

**ВАЖНО:** Спазването на заложените хоризонтални принципи ще се проследява, както следва:

- при подаване на проектното предложение, кандидатите декларират съответните обстоятелства в Декларацията при кандидатстване (**Приложение 2**);

- в края на изпълнението на проекта бенефициентите следва задължително да представят информация във финалния отчет относно осигуреното съответствие на проекта с горепосочените принципи.

## 18. Минимален и максимален срок за изпълнение на проекта (ако е приложимо):

Продължителността на изпълнение на всеки проект не следва да надвишава **12 (дванадесет) месеца**, считано от датата на влизане в сила на административния договор за предоставяне на безвъзмездна финансова помощ.

## 19. Ред за оценяване на концепциите за проектни предложения:

Неприложимо.

## 20. Критерии и методика за оценка на концепциите за проектни предложения:

Неприложимо.

## 21. Ред за оценяване на проектните предложения:

Подборът на проектни предложения по настоящата процедура ще се основава на принципа на финансиране, основано на нуждите – съответствие с основните предизвикателства, идентифицирани в ПКИП 2021-2027 и приложимите стратегически документи.

Оценката и класирането на проектните предложения по настоящата процедура се извършват от Оценителна комисия, определена с акт на Ръководителя на УО. Всички проектни предложения, подадени в срок, се оценяват в съответствие с Критериите и методологията за оценка на проектните предложения по процедурата, посочени в т. 22 от настоящите Условия за кандидатстване и в **Приложение 6**. Не се допуска въвеждането на допълнителни критерии за оценка или изменение на критериите по време на провеждането на процедурата по оценка на постъпилите проектни предложения с изключение на случаите по чл. 26, ал. 7 от ЗУСЕФСУ.

Оценката на проектните предложения включва:

**Етап 1:** Оценка на административното съответствие и допустимостта;

**Етап 2:** Техническа и финансова оценка.

### 21.1. Оценка на административното съответствие и допустимостта:

В процеса на оценка на административното съответствие и допустимостта на проектните предложения по процедурата, ще бъде проверявано дали:

- проектното предложение се отнася за обявената процедура за подбор на проекти;

- налице са всички документи, представени и попълнени съгласно изискванията, посочени в т. 24 от настоящите Условия за кандидатстване;

- въз основа на Формуляра за кандидатстване и представените документи е налице съответствие на кандидатите и проектните дейности с критериите за допустимост, посочени в Условията за кандидатстване.

В случай че при гореописаната проверката се установи липса на документи и/или друга нередовност, комисията изпраща на кандидата **уведомление за установените нередовности** и определя разумен срок за тяхното отстраняване, който не може да бъде по-кратък от една седмица. Уведомлението съдържа и информация, че неотстраняването на нередовностите в срок може да доведе до прекратяване на производството по отношение на кандидата. Отстраняването на нередовностите не може да води до подобряване на качеството на проектното предложение.

Исканията за представяне на допълнителни документи и разяснения ще се изпращат през ИСУН чрез електронния профил на кандидата като кандидатът ще бъде известяван за посоченото електронно чрез електронния адрес, асоцииран към неговия профил. Независимо от посочената функционалност, с която разполага системата ИСУН кандидатът следва да има ангажимент да проверява профила си в ИСУН ежедневно. В тази връзка, е необходимо кандидатите да разполагат винаги с достъп до електронния адрес, към който е асоцииран профила в ИСУН. За дата на получаване на искането за документи/информация се счита датата на изпращането му чрез ИСУН, независимо дали е получено уведомление на електронния адрес, асоцииран към профила на кандидата. Подавайки електронно проектно предложение, кандидатът се съгласява комуникацията по време на оценката да става единствено посредством ИСУН, в профила от който е подадено предложението. Съобщенията, получени на електронната поща, посочена от кандидата, не са част от кореспонденцията по повод на и във връзка с процеса по оценка. Отговорност на кандидата е да проверява регулярно по своя инициатива профила си в ИСУН за наличието на съобщения, отправени към него по повод и във връзка с производството по предоставяне на безвъзмездна финансова помощ. Кандидатът представя допълнителните разяснения и/или документи по електронен път чрез ИСУН. Отговорът на изпратеното от оценителната комисия уведомление следва да бъде подписан с КЕП – с т.нар. отделена сигнатура („detached signature“) от лице, което е официален представляващ на кандидата и е вписан като такъв в ТР и регистър на ЮЛНЦ или упълномощено от него лице. В случаите, когато кандидатът се представлява САМО ЗАЕДНО от няколко физически лица, отговорът следва да бъде подписан с КЕП от всяко от тях. Изискванията относно КЕП, с който е подписан отговора, са идентични с изискванията към КЕП, с който е подадено проектното предложение и са описани в т. 23 от Условията за кандидатстване.

В случаите, когато кандидатът и след допълнително изискване не е представил или не е представил съгласно изискванията оферта за нито един от активите, заложени в бюджета, проектното предложение **се отхвърля**.

Само проектни предложения, преминали успешно оценка на административното съответствие и допустимостта, подлежат на техническа и финансова оценка.

След приключване на оценката на административното съответствие и допустимостта, на интернет страницата на МИР ([https://www.mig.government.bg](https://www.mig.government.bg/)) и в ИСУН (<https://2020.eufunds.bg/bg/0/0/EvalSessionResult>) се публикува **списък на проектните предложения, които не се допускат до техническа и финансова оценка**, като се посочват и основанията за недопускане. За недопускането на всеки от кандидатите, включени в списъка, се съобщава само и единствено чрез модул „Комуникация“ в ИСУН. За дата на получаване на съобщението от кандидата се счита датата на изпращането му чрез ИСУН, независимо дали е получено уведомление на електронния адрес, асоцииран към профила на кандидата. Управляващият орган не носи отговорност, ако кандидатите не получават уведомления за кореспонденцията с УО. Кандидатите, чиито проектни предложения са включени в списъка, могат да подадат писмени възражения пред Ръководителя на УО в едноседмичен срок от съобщаването посредством ИСУН. Към възражението не могат да се представят нови документи, които не са били част от първоначално представеното проектно предложение и/или не са допълнени по реда на т. 24 от Условията за кандидатстване. Ръководителят на УО се произнася по основателността на възражението в едноседмичен срок от неговото получаване като може да върне проектното предложение за техническа и финансова оценка или да прекрати производството по отношение на съответния кандидат.

**ВАЖНО:** Управляващият орган няма да разглежда повторни и/или допълнителни възражения от кандидатите, включени в списъка на проектните предложения, които не се допускат до техническа и финансова оценка, както и изпратени след срока по чл. 34, ал. 3 от ЗУСЕФСУ и чл. 19, ал. 4 от ПМС № 23/2023 г.

### 21.2. Техническа и финансова оценка:

Техническата и финансова оценка се извършва само за проектните предложения, които са преминали успешно оценка на административното съответствие и допустимостта.

Критериите за техническа и финансова оценка на проектните предложения са обособени в раздели и подраздели, както е указано в Таблицата с критериите за техническа и финансова оценка, по-долу, и в **Приложение 6** към Условията за кандидатстване.

Оценката на този етап включва и проверка и оценка на реалистичността, ефективността и допустимостта на всички предвидени дейности и разходи.

В процеса на техническа и финансова оценка Оценителната комисия може да извърши **корекции в бюджета** на проектното предложение, в случай че установи:

- наличие на недопустими дейности и/или разходи;

- несъответствие между предвидените дейности и видовете заложени разходи;

- дублиране на разходи;

- неспазване на заложените в Условията за кандидатстване правила или ограничения по отношение на заложени процентни съотношения/прагове на разходи;

- несъответствие с правилата за държавните или минималните помощи или друг вид несъответствие.

Промените в бюджета **не могат** да доведат до:

- увеличаване на размера или на интензитета на безвъзмездната финансова помощ, заявени в подаденото проектно предложение;

- невъзможност за изпълнение на целите на проекта или на проектните дейности;

- подобряване на качеството на проектното предложение и нарушаване на принципите по чл. 29, ал. 1, т. 1 и 2 от ЗУСЕФСУ.

В интерес на кандидата е да планира дейности и да представи бюджет, реалистични и ефективни от гледна точка на целта на проекта и планираните разходи.

В случай че по време на техническата и финансова оценка се установи надвишаване на интензитета и/или максималния размер на безвъзмездната финансова помощ и/или друг вид ограничения, определени в Условията за кандидатстване, Оценителната комисия служебно го намалява до максимално допустимия интензитет и/или размер.

В случаите, когато и след допълнително изискване в Техническата спецификация (**Приложение 5**) не е посочен актив (ДМА/ДНА), заложен в бюджета на проекта, или не са посочени минимални технически и/или функционални характеристики на даден ДМА/ДНА, заложен в бюджета, Оценителната комисия служебно премахва разходите за съответния/те актив/и от бюджета на проектното предложение.

По време на техническата и финансова оценка предложените в бюджета на проекта индикативни цени за инвестиции в дълготрайни активи ще подлежат на проверка от страна на Оценителната комисия по отношение на тяхната реалистичност спрямо посочените цени в приложените оферти. В случаите, когато и след допълнително изискване кандидатът не представи оферта или представената оферта не съдържа всички изискуеми реквизити, или техническите/функционални параметри в офертата, не съответстват на минималните технически и/или функционални характеристики, посочени в Техническата спецификация (**Приложение 5**), Оценителната комисия служебно премахва от бюджета на проекта разходите за съответния/те ДМА и/или ДНА.

В случай че по време на техническата и финансова оценка се установи наличие на недопустим разход или на разход, който не е обоснован във Формуляра за кандидатстване, или на разход, който не е съпоставим с пазарните цени за аналогични активи (съгласно представената оферта), Оценителната комисия служебно премахва/коригира съответния разход от бюджета на проекта.

Ако служебно бъдат премахнати всички заявени разходи от бюджета на проекта **или** вследствие на корекциите в бюджета, общият размер на безвъзмездното финансиране е по-нисък от 25 000 евро, **или** вследствие на корекциите в бюджета, общият размер на допустимите разходи по проекта не надхвърля с поне 200 % счетоводната стойност на активите, които се използват повторно, както са осчетоводени през финансовата година преди започването на работата по проекта (когато е приложимо), проектното предложение ще получи „0“ точки по критерий „ Бюджет на проекта“ на техническата и финансова оценка и **ще се отхвърли**.

Корекциите в бюджета са финалният етап от техническата и финансова оценка на проектните предложения. Корекции в бюджета при несъответствие между предвидените дейности и видовете заложени разходи, както и в случай на дублиране на разходи, ще се извършва след като се изиска допълнителна пояснителна информация от кандидата, като срокът за представянето ѝ е не по-кратък от 3 (три) работни дни.

Извън тази проверка е възможно да бъдат установени и други обстоятелства, които да изискват **допълнителна пояснителна информация или документ** от кандидатите относно декларираните обстоятелства и представените документи, съгласно т. 24 от Условията за кандидатстване. Тази възможност не може да води до подобряване на качеството на проектното предложение и до нарушаване на принципите по чл. 29, ал. 1 от ЗУСЕФСУ. Допълнителни разяснения и документи от кандидатите могат да бъдат изискани като за целта ще бъде предоставян **срок не по-кратък от една седмица** от датата на получаване на искането за предоставяне на допълнителни разяснения/документи.

Допълнителна информация може да бъде предоставена само по искане на оценителната комисия като информацията не следва да съдържа елементи, водещи до подобряване на първоначалното проектно предложение. При непредставяне на изисканата допълнителна информация или разяснения в срок, проектното предложение може да бъде отхвърлено само и единствено на това основание или съответно да получи по-малък брой точки. Всяка информация, предоставена извън официално изисканата от Оценителната комисия, няма да бъде вземана под внимание.

Всички процентни ограничения/прагове на разходите се прилагат както на етап оценка на проектното предложение, така и на етап изпълнение на проекта. В случай на превишение на процентните ограничения, размерът на съответните разходи се преизчислява до допустимите им стойности.

Техническият процес свързан с представянето на допълнителна информация/документи е описан в Ръководството за потребителя за модул “Е-кандидатстване” в раздел „Ръководство за работа със системата“ в публичния модул на ИСУН[[57]](#footnote-58).

## 22. Критерии и методика за оценка на проектните предложения[[58]](#footnote-59):

|  |  |
| --- | --- |
| **I. Иновативност и приложимост на подкрепяния нов модел:** | **36** |
| 1. Степен на защита на въвеждания по проекта нов модел[[59]](#footnote-60), [[60]](#footnote-61) | 8 |
| 2. Технологична готовност на кандидата за въвеждане на новия модел по проекта | 8 |
| 3. Конкуренти предимства на стоките/услугите, резултат от въвеждания по проекта нов модел | 6 |
| 4. Пазарно влияние и жизнеспособност на стоките/услугите, резултат от въвеждания по проекта нов модел | 10 |
| 5. Значимост на въвеждания по проекта нов модел | 2 |
| 6. Въвеждане на нов модел в допълващ бизнес процес | 2 |
| **II. Финансова стабилност на кандидата:** | **30** |
| 1. Претеглен коефициент на рентабилност на EBITDA за 2022 г., 2023 г. и 2024 г. | 10 |
| 2. Съпоставимост между претеглената стойност на EBITDA за 2022 г., 2023 г. и 2024 г. и стойността на общите допустими разходи по проекта. | 5 |
| 3. Претеглен коефициент на брутна добавена стойност за 2022 г., 2023 г. и 2024 г. | 10 |
| 4. Претеглен коефициент на разходите за данъци спрямо реализираните приходи за 2022 г., 2023 г. и 2024 г. | 5 |
| **III. Приоритизиране на проекти:** | **15** |
| 1. Регионализация съгласно ИСИС 2021-2027[[61]](#footnote-62) | 5 |
| 2. Приоритизация съгласно Националната стратегия за малките и средните предприятия 2021-2030 г. | 5 |
| 3. Регионална приоритизация на проектите според мястото на изпълнение | 5 |
| **IV. Бюджет на проекта:** | **5** |
| 1. Бюджет на проекта | 5 |
| **Общ брой точки:** | **86** |

**ВАЖНО:** В случай че кандидатът е заявил наличие на права по интелектуална собственост (ИС), във връзка с техническата и финансова оценка по критерий „Степен на защита на въвеждания по проекта нов модел“, във Формуляра за кандидатстване, в раздел „Допълнителна информация необходима за оценка на проектното предложение“, следва да бъде представено **описание на съответния обект на ИС**, както и информация за връзката му с новия модел, въвеждан по проекта, която да дава яснота **кои особености/характеристики на новия модел са защитени като обект на ИС**.

Бенефициенти, които са получили точки на етап техническата и финансова оценка по критерий „Степен на защита на въвеждания по проекта нов модел“, че въвежданият нов модел е защитен с действащ патент за изобретение или свидетелство за действаща регистрация на полезен модел, или свидетелство за действаща регистрация на промишлен дизайн, **следва да останат притежатели и да поддържат действието на съответните права по индустриална собственост** в периода на устойчивост - 3 (три) години от извършване на окончателното плащане, като разходите за това са за сметка на Бенефициентите. При неспазване на посоченото изискване се определя финансова корекция, пропорционално спрямо периода, за който е налице неизпълнението.

**ВАЖНО:** Проектните предложения, получили **минимум 28 точки** на етап „Техническа и финансова оценка”, се класират в низходящ ред съобразно получената оценка, като се изготвят отделни списъци за класиране в зависимост от мястото на изпълнение и категорията на предприятието-кандидат. За финансиране се предлагат всички или част от проектите по реда на класирането им до изчерпване на бюджета на процедурата, посочен в т. 8 от Условията за кандидатстване. Техническата и финансовата оценка на проектните предложения се извършват чрез директно въвеждане на класирането и мотивите за него в ИСУН.

Проектни предложения, които са получили **по-малко от 28 точки** по критериите за техническа и финансова оценка, **се отхвърлят**.

В случай че дадено проектно предложение получи **„0“ точки** по критерий „Пазарно влияние и жизнеспособност на стоките/услугите, резултат от въвеждания по проекта нов модел“ и/или критерий „Бюджет на проекта“, проектното предложение **се отхвърля**.

За проектни предложения, които са получили еднакъв средноаритметичен брой точки на етап „Техническа и финансова оценка“, класирането ще се извърши съобразно получения брой точки по следните критерии: I.1, I.2, I.3, I.4, I.5, I.6, II.1, II.2, II.3, II.4, III.1, III.2 и III.3. В случай че има равенство по всички гореизброени показатели, проектните предложения ще бъдат класирани по реда на подаването им в ИСУН.

**Решение за отхвърляне** на дадено проектно предложение ще бъде взимано на следните основания:

- Предложението е непълно или не отговаря в други отношения на поставените условия за административно съответствие;

- Кандидатът не отговаря на условията за допустимост;

- Проектът не отговаря на условията за допустимост;

- Проектът не покрива критериите за качество (не покрива минималния брой точки);

- Не са спазени други критерии, посочени в Условията за кандидатстване;

- Кандидатите са представили невярна информация с цел получаване на безвъзмездна помощ по настоящата процедура или не са представили задължителната изисквана информация съгласно Условията за кандидатстване.

## 23. Начин на подаване на проектните предложения/концепциите за проектни предложения:

Подаването на проектното предложение по настоящата процедура се извършва изцяло по електронен път чрез попълване на уеб базиран формуляр за кандидатстване и подаване на формуляра и придружителните документи чрез ИСУН, **раздел „Европейски фондове при споделено управление (2021-2027)“**, единствено с използването на валиден Квалифициран електронен подпис (КЕП)[[62]](#footnote-63), издаден от доставчик на квалифицирани електронни удостоверителни услуги по смисъла на чл. 3, параграф 20) от Регламент (ЕС) № 910/2014, чрез модула „Е-кандидатстване“ на следния интернет адрес: <https://eumis2020.government.bg/bg/s/8d3ebf57-ff75-4ad5-afa1-5747f558ee98/Procedure/Active>

Подготовката и подаването на проектното предложение в ИСУН се извършва по следния начин: Кандидатът влиза в ИСУН, след регистрация чрез имейл и парола, избира настоящата процедура за кандидатстване от „Отворени процедури“ и създава ново проектно предложение.

Проектното предложение се изготвя от кандидата съгласно инструкциите на Управляващия орган, дадени в Примерните указания за попълване на електронен Формуляр за кандидатстване (**Приложение 7**).

Изискващите се съгласно т. 24 от Условията за кандидатстване придружителни документи към формуляра за кандидатстване също **се подават изцяло електронно**. Всички документи се представят на български език без корекции. Документ, чийто оригинал е на чужд език, се представя и в превод на български език.

**ВАЖНО:** Проектното предложение се подава електронно чрез ИСУН като се подписва с валиден КЕП към датата на кандидатстване от лице, което е **официален представляващ** на кандидата и е вписан като такъв в Търговския регистър (ТР) и регистъра на ЮЛНЦ[[63]](#footnote-64), **или упълномощено от него лице**. В случаите, когато кандидатът се представлява **само заедно** от няколко физически лица, проектното предложение се подписва от всяко от тях при подаването.

При упълномощаване следва да се прикачи в ИСУН изрично пълномощно – попълнено по образец (**Приложение 1**), подписано на хартия или с КЕП от официалния представител на кандидата и сканирано, а в случай че кандидатът се представлява **само заедно** от няколко физически лица, изричното пълномощно се подписва на хартия или с КЕП от всички от тях, сканира се и се прикачва в ИСУН.

В случай на подаване на проектно предложение от пълномощник, КЕП, с който се подписва проектното предложение, следва да бъде с титуляр и автор упълномощеното физическо лице, а в случай на упълномощаване на юридическо лице – КЕП следва да бъде с титуляр упълномощеното юридическо лице и автор – официалният представляващ на упълномощеното юридическо лице.

Проектното предложение е препоръчително да се **подава винаги от профила на кандидата**, не от друг профил, тъй като впоследствие ще бъде използван именно този профил за комуникация с УО на ПКИП и за отстраняване на нередовности във връзка с подаденото проектно предложение, установени по време на оценителния процес, както и при сключването на договор в случай на одобрение на проекта. По тази причина промени на посочения профил (вкл. промяна на имейл адреса, асоцииран към съответния профил) **не са препоръчителни**.

До приключването на работата на Оценителната комисия кандидатът **има възможност да оттегли** своето проектно предложение като подаде писмено искане пред УО, подписано от официалния представляващ кандидата съгласно ТР и регистъра на ЮЛНЦ, като в този случай Оценителната комисия не разглежда оттегленото предложение.

Моля, обърнете внимание, че само Формулярът за кандидатстване и изискуемите на етап кандидатстване документи ще бъдат оценявани. Затова изключително важно е тези документи да съдържат цялата необходима информация в пълнота.

Кандидатът носи отговорност за пълнотата и верността на представената в проектното предложението информация, вкл. финансовата.

## 24. Списък на документите, които се подават на етап кандидатстване:

Кандидатите по процедурата за безвъзмездна финансова помощ следва да представят към Формуляра за кандидатстване по изцяло електронен път чрез ИСУН следните документи:

**а) Изрично пълномощно за подаване на проектното предложение –** попълнено по образец (**Приложение 1**), с което се упълномощава **титуляра на валиден КЕП**, с който ще се подаде проекта.

Документът не е задължителен, а се изисква само в случай, че кандидатите желаят да упълномощят лице, което не е официален представител на предприятието-кандидат, да подаде проектното предложение с валиден КЕП.

Изричното пълномощно се попълва по образец (**Приложение 1**) и се подписва (на хартия или с валиден КЕП) от официалния представител на кандидата, а в случай че кандидатът се представлява САМО ЗАЕДНО от няколко физически лица, попълват се данните и изричното пълномощно се подписва от ВСИЧКИ от тях, и се прикачва в ИСУН.

**б)** **Декларация при кандидатстване** – попълнена по образец (**Приложение 2**).

Декларацията по **буква б)** се попълва и подписва от ВСИЧКИ лица, които са официални представляващи на кандидата и са вписани като такива в ТР и регистъра на ЮЛНЦ (вкл. прокурист/и, ако е приложимо), независимо дали представляват предприятието-кандидат заедно и/или поотделно, и/или по друг начин.

**б1) Декларация за авторско право върху компютърна програма** – попълнена по образец **(Приложение 2.1).**

Декларацията по **буква б1)** е приложима в случаите, когато кандидатът има авторско право върху компютърна програма, която е предмет на въвеждания нов модел по проекта.

**в) Декларация за държавни/минимални помощи** – попълнена по образец (**Приложение 3**), и свързаните с нея приложения, както следва:

**- Приложение 3.1** към декларацията се попълва и представя **САМО в случай, че кандидатът е избрал режим „регионална инвестиционна помощ”** **И е получавал държавна и/или минимална помощ** (без ограничение в периода назад във времето), **И/ИЛИ** ако кандидатът и/или някое от предприятията, с които той формира „**група предприятия**”[[64]](#footnote-65), е започнало работа по първоначална/и инвестиция/и в рамките на същия регион от ниво NUTS-3 (т.е. в същата административна област) през последните 3 (три) години към планираната дата на започване на работите по настоящия проект[[65]](#footnote-66) и посочената/ите първоначална/и инвестиция/и е/са финансирана/и с публични средства под формата на регионална помощ или друг вид държавна помощ.

- **Приложение 3.2** към декларацията се попълва и представя **САМО в случай, че кандидатът е избрал режим „минимална помощ” (de minimis) И** кандидатът и/или предприятията, с които той образува „едно и също предприятие”[[66]](#footnote-67), е/са получавали друга минимална помощ на територията на Република България за период от 3 (три) предходни години.

В случай че кандидатът не е представил **Приложение 3.1** и/или **Приложение 3.2** към декларацията, се приема, че същото/ите **са неприложими**, и няма да бъдат допълнително изисквани от Oценителната комисия.

**- Приложение 3.3** към декларацията се попълва и представя **САМО в случай, че кандидатът е избрал режим „регионална инвестиционна помощ“** **И** чрез проекта ще се осъществява първоначална инвестиция свързана с **диверсификация на продукцията на даден стопански обект** с продукти или услуги, които той не е произвеждал или предлагал до този момент. Указания за попълване на **Приложение 3.3** са представени в **Приложение 3.3.А**.

**ВАЖНО:** В случай че след подаване на проектното предложение **настъпи промяна по отношение на получената държавна/минимална помощ** от кандидата, същият следва да уведоми писмено УО и да изпрати нова Декларация за държавни/минимални помощи (**Приложение 3**), с попълнени актуални данни в нея, в срок от 5 (пет) работни дни посредством модул „Комуникация с УО“ в ИСУН. Новата декларация се попълва и подписва с КЕП от официален представляващ на кандидата и вписан като такъв в ТР и регистъра на ЮЛНЦ. В случаите, когато кандидатът се представлява САМО ЗАЕДНО от няколко физически лица, се попълват данните и декларацията се подписва с КЕП от ВСЯКО от тях.

**г)** **Декларация за обстоятелствата по чл. 3 и чл. 4 от Закона за малките и средните предприятия** – попълнена по образец (**Приложение 4**).

**ВАЖНО:** В случай че кандидатът има САМО един официален представляващ, вписан в ТР и регистъра на ЮЛНЦ, и проектното предложение се подава с негов валиден КЕП, **декларациите по букви б), б1), в) и г)** НЕ е необходимо да се прилагат в раздел „Прикачени документи“ от Формуляра за кандидатстване, в случай че релевантната информация е попълнена и декларирана от кандидата в раздел „E-ДЕКЛАРАЦИИ“ от Формуляра.

**Декларациите по букви б), б1), в) и г)** трябва да бъдат приложени в раздел „Прикачени документи“ от Формуляра за кандидатстване, в случаите когато:

- кандидатът има двама или повече официални представляващи, вписани в ТР и регистъра на ЮЛНЦ (вкл. прокурист/и, ако е приложимо), независимо дали представляват предприятието заедно и/или поотделно, и/или по друг начин, а Формулярът за кандидатстване се подава с КЕП само от единия от тях: в този случай **декларацията по буква б)** се попълва, датира и подписва от ВСИЧКИ представляващи (независимо дали представляват кандидата заедно и/или поотделно), които не са подписали с КЕП Формуляра за кандидатстване, след което се прилага в раздел „Прикачени документи“ от Формуляра.

- кандидатът се представлява САМО ЗАЕДНО от няколко физически лица, вписани в ТР и регистъра на ЮЛНЦ (вкл. прокурист/и, ако е приложимо), а Формулярът за кандидатстване се подава с КЕП само от единия от тях: в този случай **декларациите по букви б1), в) и г)** се попълват, датират и подписват от ВСИЧКИ представляващи, които не са подписали с КЕП Формуляра за кандидатстване, след което се прилагат в раздел „Прикачени документи“ от Формуляра.

- Формулярът за кандидатстване се подава **с КЕП от упълномощено лице**: в този случай **декларацията по буква б)** се попълва, датира и подписва от ВСИЧКИ лица, които са официални представляващи на кандидата и са вписани като такива в ТР и регистъра на ЮЛНЦ (вкл. прокурист/и, ако е приложимо) и се прилага в раздел „Прикачени документи“ от Формуляра. Съответно, **декларациите по букви б1), в) и г)** се попълват, датират и подписват от официален представляващ на кандидата, а ако предприятието се представлява САМО ЗАЕДНО от няколко физически лица - **декларациите по букви б1), в) и г)** се попълват, датират и подписват от всички тях, след което се прилагат в раздел „Прикачени документи“ от Формуляра.

**ВАЖНО:** Информацията, декларирана в раздел „Е-ДЕКЛАРАЦИИ“ от Формуляра за кандидатстване, трябва да бъде идентична с тази, посочена в **декларациите по букви б), б1), в) и г)**, представени в раздел „Прикачени документи” от Формуляра (ако последното е приложимо)[[67]](#footnote-68).

Допустими са следните **два варианта на подписване на пълномощното по буква а)** (ако е приложимо) и **декларациите по букви б), б1), в) и г)** при прилагането им в раздел „Прикачени документи“ от Формуляра за кандидатстване:

**- *Вариант 1*:** Документите се попълват по образец, датират се и се подписват **на хартиен носител** от съответните лица, официално представляващи кандидата (вкл. прокурист/и, ако е приложимо), сканират се и се прикачват в раздел „Прикачени документи“ от Формуляра.

**- *Вариант 2*:** Документите се попълват и **подписват с валиден КЕП** от съответните лица, официално представляващи кандидата (вкл. прокурист/и, ако е приложимо) и се прикачват в раздел „Прикачени документи“ от Формуляра. В случай че е възприет подход на подписване на документите с КЕП, то е препоръчително **подписването да е чрез attached signature – файл и подпис в един документ (**подписът да се съдържа в документа**).**

**ВАЖНО:** Лицето/ата, официално представляващо/и кандидата, **няма/т право да упълномощава/т други лица да подписват декларациите по букви б), б1), в) и г)**, тъй като с тях се декларират данни, които деклараторът/ите декларира/т в лично качество или съответно данни за представляваното от него/тях юридическо лице, като за верността им се носи наказателна отговорност, която също е лична.

**д) Документи, удостоверяващи степен на защита** на въвеждания по проекта нов модел (стока, услуга и/или процес):

**д1)** патент за изобретение или решение за издаване на патент;

**д2)** свидетелство за регистрация на полезен модел или промишлен дизайн, или решение за регистрация на полезен модел или промишлен дизайн;

**д3)** заявка за издаване на патент или за регистрация на полезен модел или за регистрация на промишлен дизайн;

**д4)** декларация за авторско право върху компютърна програма – **Приложение 2.1** към Условията за кандидатстване.

**ВАЖНО:** По отношение на документите по **букви д1), д2) и д3)** се извършва служебна проверка, когато е налична съответна информация и описание в раздел „Допълнителна информация необходима за оценка на проектното предложение“ от Формуляра за кандидатстване (например посочен е рег. номер, номер на заявка, наименование на изобретението, данни за лицензионния договор и др.). При невъзможност за извършване на служебна проверка, Оценителната комисия ще изиска от кандидатите предоставяне на тези документи.

**е) Проучване за правен статус, издадено от Патентно ведомство на Република България, или аналогичен документ, издаден от еквивалента организация в съответната държава** (в случаите, когато кандидатът представя документи по букви д1), д2) и д3)), от който е видна минимум следната информация: **1)** дали патентът за изобретение или регистрацията на полезен модел или регистрацията на промишлен дизайн **са действащи** към датата на кандидатстване, или подадената заявка **не е оттеглена, 2)** дали кандидатът/неговият мажоритарен собственик е бил **първоначален заявител** на съответното изобретение, полезен модел и/или промишлен дизайн, и **3)** дали кандидатът/неговият мажоритарен собственик е вписан към датата на кандидатстване в съответните регистри като **притежател** на съответните права върху индустриална собственост. За целите на настоящата процедура „първоначален заявител“ и „притежател“ следва да бъде юридическото лице-кандидат или неговият мажоритарен собственик. За целите на настоящата процедура „първоначален заявител“ означава лицето, което първоначално е подало заявката за съответния обект на индустриална собственост. В случаите, когато, на който и да е етап от процеса по регистрация, правата върху съответния обект на индустриална собственост са били прехвърлени на кандидата, то той не е „първоначален заявител“.

**ВАЖНО:** По отношение на правния статус на съответните права върху индустриална собственост ще бъде извършена служебна проверка. При невъзможност за извършване на служебна проверка, Оценителната комисия ще изиска от кандидатите предоставяне на документите по буква е).

Документите по **букви д) и е)** са незадължителни и служат за оценка по критерии “Степен на защита на въвеждания по проекта нов модел” от Критериите за техническа и финансова оценка. За да бъдат присъдени точки по горецитирания критерий, юридическото лице-кандидат или неговият мажоритарен собственик следва да е вписан към датата на кандидатстване в съответните регистри като притежател/ заявител на съответните права върху индустриална собственост.

**ж) Техническа спецификация на предвидените активи (ДМА и/или ДНА)** – попълнена по образец (**Приложение 5**)[[68]](#footnote-69).

В Техническата спецификация кандидатите следва да посочат минимални технически и/или функционални[[69]](#footnote-70) характеристики на предвидените за придобиване активи (ДМА и/или ДНА), като **не е препоръчително да бъдат указвани марки, модели и други конкретни технически спецификации**, които насочват към определени производители/доставчици. Указания за попълването на Техническата спецификация са представени в самия образец (**Приложение 5**), както и в т. 14.2 от Условията за кандидатстване.

**з) Оферта за всеки предвиден за закупуване актив (ДМА и/или ДНА), с предложена цена[[70]](#footnote-71).**

Документите по **буква з)** са необходими с оглед определяне на реалистичността на предвидените разходи за придобиване на ДМА и ДНА. Към Формуляра за кандидатстване следва да се представи **една оферта** за всяка отделна инвестиция в активи с предложена цена. В случаите на придобиване на софтуер се представя една оферта, която следва задължително да включва както описание на основните модули на актива, така и негови конкретни технически спецификации/параметри.

**ВАЖНО:** Документите по **буква з)** трябва **задължително** да съдържат информация за: наименование на оферента, технически и/или функционални характеристики на актива, съответстващи на минималните технически и/или функционални характеристики, посочени в Техническата спецификация (**Приложение 5**), цена на актива и вид на валутата. Допълнително от представената оферта следва да е видно лицето, което я е издало от името на оферента, като напр. име, подпис, електронен подпис или разпечатка на електронно съобщение, с което офертата е получена, която също следва да е прикачена в ИСУН.

Не следва да бъдат представяни оферти от лица и/или предприятия, които са пряко или косвено свързани както помежду си, така и с кандидата по смисъла на § 1 от Допълнителните разпоредби на Търговския закон, и/или които са в конфликт на интереси с него по смисъла на чл. 61 от Регламент (ЕС, Евратом) 2024/2509 на Европейския парламент и на Съвета. Това обстоятелство се декларира в Декларацията при кандидатстване (**Приложение 2**).

**и) Счетоводна политика на кандидата[[71]](#footnote-72)**, изготвена съгласно приложимите счетоводни стандарти, от която да е виден определения стойностен праг на същественост на ДМА и ДНА (незадължителен документ).

В случай че счетоводната политика не е представена към Формуляра за кандидатстване, същата няма да бъде допълнително изисквана от кандидатите. Непредставянето на счетоводна политика няма да доведе до отхвърляне на проектното предложение, като в този случай оценката на допустимостта на разходите за ДМА и ДНА ще бъде извършвана съгласно стойностния праг на същественост, определен в ЗКПО.

**й) Счетоводен амортизационен план на кандидата**, удостоверяващ балансовата стойност на активите, които се използват повторно към 31 декември на годината преди започване на работата по инвестицията (ако е приложимо).

Документът е приложим САМО в случай че кандидатът е избрал режим „регионална инвестиционна помощ” И чрез проекта ще се осъществява първоначална инвестиция свързана с „диверсификация на продукцията на даден стопански обект с продукти или услуги, които той не е произвеждал или предлагал до този момент“.

В посочените случаи, Справката съгласно **Приложение 3.3** към Декларацията за държавна/ минимална помощ е задължителна за попълване от страна на кандидата. Ако в Справката (**Приложение 3.3**) е посочено, че се предвижда работата по инвестицията да започне през 2026 г., то в раздел „Прикачени документи“ от Формуляра следва да се представи Счетоводен амортизационен план на кандидата към 31.12.2025 г., в случай че 2025 г. е приключена финансово. Ако в Справката (**Приложение 3.3**) е посочено, че се предвижда работата по инвестицията да започне през 2026 г., но 2025 г. не е приключена финансово към датата на подаване на проектното предложение, то Счетоводен амортизационен план на кандидата не следва да бъде представян - балансовата стойност на активите в този случай се посочва в **Приложение 3.3** съгласно поясненията в самата Справка и Указанията за попълването й (**Приложение 3.3.А**).

**ВАЖНО:** Моля, запознайте се с детайлните указания за подписване на Формуляра за кандидатстване и приложимите документи, налични в **Приложение 9**.

В случай че кандидат по процедурата е чуждестранно юридическо лице, с оглед извършване на оценката по отделните критерии, от него могат да бъдат изискани и други допълнителни документи, вкл. документи, удостоверяващи актуално състояние, съотносимите за съответната държава, отчети за дейността (например: счетоводен баланс, отчет за приходите и разходите, отчет за заетите лица и т.н.) и др.

## 25. Краен срок за подаване на проектните предложения:

Ще се прилага процедура чрез подбор на проекти **с един краен срок за кандидатстване**.

**Крайният срок за подаване на проектни предложения е 16:30 часа на 27.05.2026 г.**

**ВАЖНО:** В рамките на настоящата процедура кандидатите могат да подадат **само едно проектно предложение[[72]](#footnote-73)**. В случай че по настоящата процедура бъдат подадени проектни предложения от няколко свързани предприятия, осъществяващи подобна дейност, административен договор за предоставяне на безвъзмездна финансова помощ може да бъде сключен само с едно от тези предприятия.

Кандидатите могат **да задават допълнителни въпроси и да искат разяснения** във връзка с Условията за кандидатстване до 3 седмици преди крайния срок за подаване на проектни предложения. Допълнителни въпроси могат да се задават само в ИСУН, раздел „Европейски фондове при споделено управление (2021-2027)“, процедура BG16RFPR001-1.010 „Нови модели в производството от страна на МСП“ (на адрес - <https://eumis2020.government.bg/bg/s/8d3ebf57-ff75-4ad5-afa1-5747f558ee98/Procedure/Active>).

Отговорите на въпросите на кандидатите се публикуват на интернет страницата на МИР (на адрес - <https://www.mig.government.bg/programa-konkurentosposobnost-i-inovaczii-v-predpriyatiyata/proczeduri-po-pkip/>), както и в ИСУН, в раздела на процедурата, в 10-дневен срок от получаването им, но не по-късно от две седмици преди изтичането на срока за кандидатстване.

Разясненията се дават по отношение на Условията за кандидатстване, не могат да съдържат становище относно качеството на проектното предложение и са **задължителни** за всички кандидати.

Няма да бъдат предоставяни отговори на въпроси, зададени по телефона. Няма да бъдат изпращани индивидуални отговори на зададени от кандидатите въпроси по процедурата.

## 26. Допълнителна информация:

### 26.1. Процедура за уведомяване на неуспелите и одобрените кандидати и сключване на административни договори за предоставяне на безвъзмездна финансова помощ:

При одобрен оценителен доклад, кандидатите, чиито проектни предложения са предложени за финансиране, се поканват да представят в 30-дневен срок доказателства, че отговарят на изискванията за бенефициент, като представят необходимите документи за сключване на административен договор за предоставяне на безвъзмездна финансова помощ (АДПБФП). Когато за удостоверяване на обстоятелствата е необходимо издаването на документи от органи или институции извън страната, срокът може да бъде удължен с 30 дни.

Процедурата по проверка на документалната допустимост на кандидатите ще се извършва изцяло в електронна среда чрез ИСУН, поради което комуникацията между УО на ПКИП и кандидатите ще се води единствено през нея. До всеки одобрен за финансиране кандидат се изпраща електронно уведомление (покана по чл. 36, ал. 2 от ЗУСЕФСУ) за представяне на конкретни изброени доказателства за доказване на съответствието му с изискванията за бенефициент. Поканите са електронни документи с електронен подпис на Ръководителя на УО/оправомощено от него лице, които се изпращат чрез ИСУН.

Уведомлението съдържа указания за вида и формата за действителност на изисканите доказателства, както и срока, в който тези доказателства следва да бъдат представени. Поканите се считат за получени от съответния кандидат с изпращането им в ИСУН.

**ВАЖНО:** Следва да се има предвид, че изискуемите при извършваната проверка **декларации** са частни документи, които следва да са издадени като електронни такива. В този смисъл, те следва да са подписани с валиден КЕП на задълженото лице - официалния представляващ на кандидата или официалните представляващи го (когато е приложимо) и за представянето им **институтът на упълномощаването е неприложим**.

**I. Списък на документите, които се подават на етап сключване на административни договори:**

**1. НОВА[[73]](#footnote-74) Декларация при кандидатстване (Приложение 2) -** попълнена по образец и подписана с валиден КЕП от лицата, които са официални представляващи на кандидата и са вписани като такива в ТР и регистъра на ЮЛНЦ (вкл. прокурист/и, ако е приложимо), независимо дали представляват предприятието заедно и/или поотделно, и/или по друг начин.

Нова Декларация при кандидатстване (**Приложение 2**) е изискуема в случаите, когато е налице промяна в представляващото лице/представляващите лица или друга промяна, настъпила след датата на кандидатстване, или ако декларацията е била подадена и подписана от задълженото лице/задължените лица единствено на хартиен носител.

**2. НОВА** Декларация за авторско право върху компютърна програма (**Приложение 2.1**) - попълнена по образец и подписана с валиден КЕП от лице, което е официален представляващ на кандидата и е вписано като такъв в ТР и регистъра на ЮЛНЦ. В случаите, когато кандидатът се представлява САМО ЗАЕДНО от няколко физически лица, се попълват данните и декларацията се подписва с валиден КЕП от всяко от тях.

Нова Декларация за авторско право върху компютърна програма (**Приложение 2.1**) е изискуема в случаите, когато е налице промяна в представляващото лице/представляващите лица или друга промяна, настъпила след датата на кандидатстване, или ако декларацията е била подписана и подадена единствено на хартиен носител.

**3. НОВА[[74]](#footnote-75) Декларация за държавни/минимални помощи (Приложение 3)** **и свързаните с нея приложения** - попълнени по образец и подписани с валиден КЕП от лице, което е официален представляващ на кандидата и е вписано като такъв в ТР и регистъра на ЮЛНЦ. В случаите, когато кандидатът се представлява САМО ЗАЕДНО от няколко физически лица, се попълват данните и декларацията се подписва с валиден КЕП от всяко от тях.

Нова Декларация за държавни/минимални помощи (**Приложение 3**) е изискуема в случаите, когато е налице промяна в представляващото лице/представляващите лица, получената държавна/минимална помощ или друга промяна, настъпила след датата на кандидатстване, или ако декларацията е била подадена и подписана от задълженото лице/задължените лица единствено на хартиен носител.

**4. НОВА[[75]](#footnote-76) Декларация за обстоятелствата по чл. 3 и чл. 4 от Закона за малките и средните предприятия (Приложение 4)** - попълнена по образец и подписана с валиден КЕП от лице, което е официален представляващ на кандидата и е вписано като такъв в ТР и регистъра на ЮЛНЦ. В случаите, когато кандидатът се представлява САМО ЗАЕДНО от няколко физически лица, се попълват данните и декларацията се подписва с валиден КЕП от всяко от тях.

Нова Декларация за обстоятелствата по чл. 3 и чл. 4 от ЗМСП (**Приложение 4**) е изискуема в случаите, когато е налице промяна в представляващото лице/представляващите лица или друга промяна, настъпила след датата на кандидатстване, или ако декларацията е била подписана и подадена единствено на хартиен носител.

**ВАЖНО:** Кандидатите следва да имат предвид, че с § 33 от Преходните и заключителни разпоредби на Закона за въвеждане на еврото в Република България, в чл. 3 от ЗМСП са извършени промени, касаещи праговете за стойност на оборота и стойност на активите, които се прилагат за определяне на категорията на предприятията (микро, малки или средни предприятия). Информация относно промяната в праговете по чл. 3 от ЗМСП, е представена в **Приложение 10** при определението за „микро, малки и средни предприятия”.

**5. Нотариално заверено пълномощно за подписване на административния договор** - подписано с валиден КЕП от лице, което е официален представляващ на кандидата и е вписано като такъв в ТР и регистъра на ЮЛНЦ. В случаите, когато кандидатът се представлява САМО ЗАЕДНО от няколко физически лица, се попълват данните и пълномощното се подписва с валиден КЕП от всяко от тях.

Документът не е задължителен, а се представя само в случай че кандидатите желаят да упълномощят лице, различно от официалния/те представляващ/и на предприятието, да сключи административния договор по процедурата.

**6. Справка за обобщените параметри на предприятието, което подава Декларация за обстоятелствата по чл. 3 и чл. 4 на ЗМСП (Приложение 4.1).**

Справката следва да е изготвена въз основа на данните на предприятието-кандидат за последните 2 (две) приключени финансови години към датата на деклариране. **В Справките следва да бъдат посочени годините, за които се отнасят вписаните данни.**

В случай че данните в представените справки за последните 2 (две) приключени финансови години не потвърждават статуса (категорията) на предприятието, се представят и справки за предходните 2 (две) последователни финансови години, в които кандидатът запазва своите параметри по чл. 3 от ЗМСП, без промяна.

**7. Документи, относими и отразяващи разпределението на капитала на предприятието-кандидат** за периода, за който се декларират данни в Декларацията за обстоятелствата по чл. 3 и чл. 4 от ЗМСП (**Приложение 4**), като:

- *Справка за разпределението на капитала на дружеството* – приложимо за акционерните дружества;

- *Извлечение от книга за акционерите* - приложимо за акционерните дружества с поименни акции;

- *Извлечение от книга на съдружниците* – приложимо за дружествата с променлив капитал;

- *Дружествен договор* - приложимо за дружествата с ограничена отговорност, едноличните дружества с ограничена отговорност (учредителен акт), дружествата с променлив капитал, събирателните дружества и командитните дружества;

- *Извлечение от книга за акционерите и устав* - приложимо за командитните дружества с акции;

- *Устав* - приложимо за кооперациите.

В случай че кандидатът е в отношения на свързаност и/или партньорство по смисъла на чл. 4 от ЗМСП с други предприятия, то (при условията на чл. 23, ал. 6 от Закона за търговския регистър и регистъра на ЮЛНЦ) той трябва да представи документи по настоящата точка и за тези предприятия. За предприятията, с които кандидатите са в отношения на свързаност и/или партньорство, и които са установени в държава, различна от Република България, то изискуемите по настоящата точка документи се представят като еквивалентни на гореизброените и издавани съобразно съответното законодателство на държавата, в която предприятията са установени. Документ, чийто оригинал е на чужд език, се представя и в превод на български език.

**8. Счетоводен баланс, Отчет за приходите и разходите и Отчет за заетите лица, средствата за работна заплата и други разходи за труд, във формат идентичен на този, в който са подадени към НСИ,** за всички свързани предприятия и предприятия-партньори (ако е приложимо) за последните 2 (две) приключени/последователни финансови години.

При установяване на свързани предприятия и/или предприятия-партньори по смисъла на ЗМСП, които не са посочени в Справките за обобщените параметри на предприятието (**Приложение 4.1**), от кандидата (при условията на чл. 23, ал. 6 от Закона за търговския регистър и регистъра на ЮЛНЦ) може да бъде изискано да представи и Счетоводен баланс, Отчет за приходите и разходите и Отчет за заетите лица, средствата за работна заплата и други разходи за труд, във формат идентичен на този, в който са подадени към НСИ, за тези предприятия за последните 2 (две) приключени/последователни финансови години.

Посочените документи или еквивалентни на тях, съобразно законодателството на съответната държава, се представят за всички предприятия независимо от мястото, на което са установени. Документ, чийто оригинал е на чужд език, се представя и в превод на български език.

**9. Консолидирани Счетоводен баланс и Отчет за приходите и разходите** (ако е приложимо) на кандидата за последните 2 (две) приключени/последователни финансови години.

Документите се представят в случай че кандидатът съставя консолидиран финансов отчет или е включен чрез консолидиране в консолидирания финансов отчет на друго предприятие.

**10. Документи, удостоверяващи актуалното състояние и реалните собственици** на съответното предприятие (ако е приложимо), в случай че някое от свързаните предприятия или предприятията-партньори на предприятието-кандидат е чуждестранно лице. Документ, чийто оригинал е на чужд език, се представя и в превод на български език.

**11. Документи, приложими в случай че проектът ще бъде изпълняван при условията на избран режим „регионална инвестиционна помощ”:**

**11.1. Справка за група предприятия за последните 3 (три) приключени финансови години** (ако е приложимо). В случай че кандидатът не съставя посочената справка, то следва да се представи списък на предприятията, с които кандидатът формира група предприятия (ако е приложимо).

**11.2. Справка-извлечение за последната приключила финансова година от счетоводните сметки на кандидата по индивидуалния сметкоплан**, утвърден от ръководството на предприятието, отчитащи приходите от дейността в т.ч. нетните приходи от продажби, включително и приходите от финансирания и субсидии от държавата, както и отсрочени и разсрочени публични вземания.

**11.3. Приложение (пояснителни бележки**), съставна част от Годишния финансов отчет на кандидата и съответно от Консолидирания финансов отчет (за група предприятия) за последната приключила финансова година (ако е приложимо).

***Документите по точки от 1 до 11 трябва да бъдат подписани с валиден КЕП от лицето, представляващо кандидата и вписано като такова в ТР и регистъра на ЮЛНЦ, и се прикачват в ИСУН. Упълномощеното лице НЕ е допустимо да подписва (вкл. собственоръчно или чрез КЕП) документите от т. 1 до т. 11.***

Горепосочените документи следва да бъдат подписани с валиден КЕП на локалния компютър, като е препоръчително **подписването да е чрез attached signature – файл и подпис в един документ** (подписът да се съдържа в документа).

**II. С цел проверка на категорията на предприятията и удостоверяване на съответствието на кандидатите с изискванията на чл. 7 от ПМС № 23/2023 г.,** УО ще извършва служебни проверки, включително и чрез Информационната система за мониторинг на европейски и национални стратегии и регионална политика – МониторСтат (поддържана от НСИ) по отношение на следните документи:

**1. Счетоводен баланс и Отчет за приходите и разходите на кандидата за 2022 г., 2023 г., 2024 г. и ако е приложимо – за 2025 г.**

**2. Отчет за заетите лица, средствата за работна заплата и други разходи за труд на кандидата за 2022 г., 2023 г., 2024 г. и ако е приложимо – за 2025 г.**

**3. Удостоверение от Националната агенция за приходите за липса на задължения на кандидата.**

**4. Удостоверение за липса на задължения към общината по седалище на УО (Столична община) и по седалище на кандидата.**

**ВАЖНО:** Кандидат, чиито задължения (общо от Удостоверенията по т. 3 и т. 4) са повече от 1 на сто от сумата на годишния общ оборот за последната приключена финансова година, или са повече от стойността, посочена в чл. 54, ал. 5 от Закона за обществените поръчки[[76]](#footnote-77), имат право да представят доказателства, че са предприели мерки, които гарантират тяхната надеждност. За тази цел кандидатът може да представи: документ за извършено плащане (включително и ново удостоверение) в посочения размер или разрешение, или друг документ, от който да е видно, че задълженията са обезпечени или че страните са договорили тяхното отсрочване или разсрочване, заедно с погасителен план и/или с посочени дати за окончателно изплащане на дължимите задължения.

**5. Свидетелство за съдимост на всички лица, които са официални представляващи на кандидата** и са вписани като такива в ТР и регистъра на ЮЛНЦ, независимо от това дали представляват предприятието заедно и/или поотделно, и/или по друг начин.

**ВАЖНО:** Служебна проверка не е възможно да бъде извършена по отношение на лица, които са чуждестранни граждани. Когато за някое от горепосочените лица Свидетелството за съдимост подлежи на издаване от чуждестранен орган, същото се представя и в официален превод, и след легализиция/заверка с апостил/друг приложим режим. Когато в съответната чужда държава Свидетелство за съдимост или еквивалентен документ не се издава, горепосоченото лице следва да представи декларация, съгласно законодателството на държавата, в която е установено.

**6. Удостоверение от органите на Изпълнителна агенция „Главна инспекция по труда” във връзка с обстоятелствата по чл. 54, ал. 1, т. 6 от ЗОП.**

**ВАЖНО:** Кандидат, който има влязло в сила наказателно постановление или съдебно решение за нарушение на обстоятелства по чл. 54, ал. 1, т. 6 от ЗОП има право да докаже, че е предприел съответни мерки за надеждност, като:

- е изяснил изчерпателно фактите и обстоятелствата, като активно е съдействал на компетентните органи, и е изпълнил конкретни предписания, технически, организационни и кадрови мерки, чрез които да се предотвратят нови престъпления или нарушения;

- е платил изцяло дължимото вземане по чл. 128, чл. 228, ал. 3 или чл. 245 от Кодекса на труда (ако е приложимо), включително заверено копие на наказателно постановление или съдебно решение за нарушение на обстоятелства по чл. 54, ал. 1, т. 6 от ЗОП.

Представените доказателства ще бъдат разглеждани и преценявани от УО като се отчита приложимостта на мерките при спазване на чл. 57, ал. 3, буква б) от ЗОП, тежестта и конкретните обстоятелства, свързани с нарушението.

**III. Преди сключване на административен договор, УО ще извършва и следните проверки по отношение на всички кандидати, до които са изпратени покани по чл. 36, ал. 2 от ЗУСЕФСУ:**

**1. Кандидатът е регистриран по реда на Търговския закон или Закона за кооперациите.**

**2. Член на управителен или контролен орган, както и временно изпълняващ такава длъжност, включително прокурист или търговски пълномощник на кандидата, не е свързано лице** по смисъла на § 1, т. 9 от Допълнителните разпоредби на Закона за противодействие на корупцията с Ръководителя на УО.

**3. Кандидатът отговаря на изискванията за микро, малко или средно предприятие** по смисъла на чл. 3 и чл. 4 от ЗМСП и Приложение I към Регламент (ЕС) № 651/2014 на Комисията относно определението за микро-, малки и средни предприятия.

**ВАЖНО:** Преди сключване на договор, **УО ще извършва документална проверка на категорията на кандидата** (декларирана в Декларацията за обстоятелствата по чл. 3 и чл. 4 от ЗМСП) **към датата на кандидатстване и към момента на сключване на административния договор**. В случай че бъде установена погрешно декларирана категория, довела до неправилно класиране в съответствие с разпределението на бюджета, посочено в т. 8 от Условията за кандидатстване, съобразно категорията на предприятието-кандидат, ще бъде издавано Решение за отказ за предоставяне на безвъзмездна финансова помощ на кандидата.

В случай че в декларираната на етап кандидатстване категория/статус на одобрен кандидата преди сключване на договор настъпи промяна и в резултат на промяната бъде установено, че заложеният интензитет или размер на помощта надвишават максималния за съответната категория на предприятието-кандидат, както и ако не са спазени изисквания за съответната категория, произтичащи от Условията за кандидатстване, ще бъде издавано Решение за отказ за предоставяне на безвъзмездна финансова помощ на съответния кандидат.

**4.** **Кандидатът не попада в ограниченията, посочени в т. 11.2 „Критерии за недопустимост на кандидатите” от Условията за кандидатстване.**

В случай че бъде установено обстоятелство, довело до неспазване на заложени в Условията за кандидатстване правила или ограничения, които водят до заключение, че кандидатът не отговаря на изискванията за бенефициент, ще бъде издадено Решение за отказ за предоставяне на безвъзмездна финансова помощ за съответния кандидат.

**IV. Преди сключване на административен договор ще се извършват и следните проверки за удостоверяване на съответствието с изискванията, произтичащи от Регламент (ЕС) № 651/2014 на Комисията (в случаите на избран режим „регионална инвестиционна помощ”):**

**1.** Кандидатът (и на ниво група) **няма неизпълнено разпореждане за възстановяване** вследствие на предходно решение на Европейската комисията, с което дадена помощ се обявява за незаконосъобразна и несъвместима с общия пазар.

Съгласно Регламент (ЕС) № 651/2014 на Комисията недопустими са кандидати (и на ниво група), които са обект на неизпълнено разпореждане за възстановяване вследствие на предходно решение на Европейската комисията, с което дадена помощ се обявява за незаконосъобразна и несъвместима с общия пазар.

Проверката се извършва на база информацията в Публичния регистър на Европейската комисия - <http://ec.europa.eu/competition/elojade/isef/index.cfm?clear=1&policy_area_id=3>), проверка по вид решение – отрицателно решение с възстановяване.

**2.** Кандидатът (и на ниво група) **не е в затруднено положение** съгласно чл. 2, пар. 18 от Регламент (ЕС) № 651/2014 на Комисията.

Съгласно чл. 1, пар. 4, буква в) от Регламент (ЕС) № 651/2014, недопустими са кандидати (и на ниво група), които са в затруднено положение съгласно чл. 2, пар. 18 от същия Регламент.

**ВАЖНО:** Проверката и определянето на „група” от предприятия ще се извършва по отношение на предприятие майка и всички негови дъщерни предприятия, като: „предприятие майка” означава предприятие, което контролира едно или повече дъщерни предприятия и съответно „дъщерно предприятие” означава предприятие, което се контролира от предприятие майка, включително дъщерно предприятие на крайно предприятие майка. Проверката включва преценка във връзка с наличието на икономически субект (кандидат), имащ общ източник на контрол на основание не само представения консолидиран финансов отчет (за група предприятия), но и наличната информация в публичните регистри (вкл. ТР и регистъра на ЮЛНЦ), отчитайки възможността общият източник на контрол да се осъществява както от предприятия, така и от физически лица, участващи в управлението им.

**2.1.** В случай на **акционерно дружество, дружество с ограничена отговорност, командитно дружество с акции или кооперация, или други дружества по Приложение I към Директива 2013/34/ЕС** (различно от МСП, което съществува по-малко от три години или, за целите на допустимостта за помощите за рисково финансиране, МСП, което изпълнява условието в член 21, параграф 3, буква б) и отговаря на условията за инвестиции за рисково финансиране въз основа на извършен от избрания финансов посредник финансов и правен анализ), проверката се извършва въз основа на данните за последната приключена финансова година, както следва:

Едно предприятие ще бъде считано за „предприятие в затруднено положение“, когато сумата на т. III „Резерв от последващи оценки”, т. IV „Резерви”, т. V „Натрупана печалба (загуба) от минали години” и т. VI „Текуща печалба (загуба)” от раздел А „Собствен капитал” на пасивите, описани в Счетоводния баланс на съответното предприятие **е отрицателна стойност**, **която надвишава 50%** от сумата на т. I „Записан капитал” и т. II „Премии от емисии” от раздел А „Собствен капитал” на пасивите, описани в Счетоводния баланс.

**2.2.** В случай на **събирателно дружество или командитно дружество, или други лица по Приложение II към Директива 2013/34/ЕС** (което не е МСП, което съществува от по-малко от три години или, за целите на допустимостта за помощите за рисково финансиране, МСП, което отговаря на условието по член 21, параграф 3, буква б) и на условията за инвестиции за рисково финансиране въз основа на извършен от избрания финансов посредник финансов и правен анализ) когато капиталът, вписан в баланса на дружеството, **е намалял с повече от половината** поради натрупани загуби. За целите на настоящата разпоредба под понятието „дружество, при което поне някои негови съдружници носят неограничена отговорност за задълженията на дружеството”, се разбират по-специално типовете дружества, посочени в приложение II към Директива 2013/34/ЕС.

**3.** Проверка относно кандидати, които са получили **помощ за оздравяване** и все още не са възстановили заема или не са прекратили гаранцията, или са получили помощ за преструктуриране и все още са обект на план за преструктуриране.

Недопустими са кандидати по чл. 2, пар. 18, буква „г” от Регламент (ЕС) № 651/2014 на Комисията, които са получили помощ за оздравяване и все още не са възстановили заема или не са прекратили гаранцията, или са получили помощ за преструктуриране и все още са обект на план за преструктуриране. В тази връзка, преди сключване на административен договор, кандидатите следва да представят Справка-извлечение за последната приключила финансова година от счетоводните сметки на кандидата по индивидуалния сметкоплан, утвърден от ръководството на предприятието, отчитащи приходите от дейността в т.ч., отчитащи нетните приходи от продажби, включително и приходите от финансирания и субсидии от държавата, както и отсрочените и разсрочени публични вземания.

**V. Преди сключване на административен договор ще се извършва и проверки на кандидата за удостоверяване на съответствието с изискванията, произтичащи от Регламент (ЕС) № 2023/2831 на Комисията (в случаите на избран режим „минимална помощ“ (de minimis)):**

Предмет на проверката ще бъде обстоятелството дали размерът на помощта за „едно и също предприятие“ по режим „de minimis”, за която се кандидатства, заедно с другите получени минимални помощи от кандидата, **не надхвърля левовата равностойност на 300 000 евро (586 749 лева), за период от три предходни години**, считано от датата на предоставяне на помощта. В случай че се установи надвишаване на максимално допустимия праг за минимална помощ за „едно и също предприятие“, ще бъде издавано Решение за отказ за предоставяне на безвъзмездна финансова помощ.

**VI. За целите на изпълнението и електронното отчитане на проектите,** бенефициентите следва самостоятелно **да създадат потребителски профили за достъп до ИСУН**, като използват функционалностите на системата. Потребителските профили за електронно отчитане се създават от одобрените бенефициенти в модул „E-кандидатстване”, раздел „Проектни предложения”, секция (таб) „Профили за Е-отчитане”. За целта в системата следва да се прикачи **Заявление за профил за достъп на ръководител на бенефициента** (**Приложение 20** към Условията за изпълнение) **и/или Заявление за профил за достъп на упълномощени от бенефициента лица до ИСУН (Приложение 21** към Условията за изпълнение) – **подписано с валиден КЕП от лице, което е официален представляващ на бенефициента** и е вписан като такъв в ТР и регистъра на ЮЛНЦ. В случаите, когато бенефициентът се представлява САМО ЗАЕДНО от няколко физически лица, заявлението се попълва и подписва с валиден КЕП от всички тях.

След проверка на данните, въведени в ИСУН, **УО активира създадения потребителски профил** след сключване на административния договор със съответния бенефициент.

**VII**. **Преди сключване на административен договор ще се извършва и документална проверка за свързани предприятия на кандидата, осъществяващи подобна дейност** - включени в Списъци на предложените за финансиране проектни предложения/Списъци с резервните проектни предложения. Свързаността на кандидатите ще се изследва към датата на сключване на административния договор. Под свързани предприятия се разбират предприятията по чл. 4, ал. 5-8 от ЗМСП. Под подобна дейност следва да се разбира основна икономическа дейност за последната приключена финансова година, попадаща в рамките на същия тризначен цифров код (група) съгласно КИД на НСИ (**Приложение 12.1** и **Приложение 12.2**). В случай че при проверката на одобрените кандидати за посоченото ограничение, към датата на кандидатстване и към датата на сключване на административния договор, се установи, че едно или повече свързани предприятия на кандидата са подали проектни предложения по процедурата, ще бъде издавано Решение за отказ за предоставяне на безвъзмездна финансова помощ на всяко предложение от Списъка на предложените за финансиране проектни предложения, класирано на по-ниска позиция след първото такова, което също е включено в Списъка на предложените за финансиране проектни предложения/Списъка с резервните проектни предложения (ако такъв е съставен). В случай че бъде издадено Решение за отказ за предоставяне на безвъзмездна финансова помощ на проектно предложение класирано на по-висока позиция, административен договор ще се сключи със свързаното проектно предложение на кандидата класирано на по-ниска позиция, включено в Списъка на предложените за финансиране проектни предложения/Списъка с резервните проектни предложения (ако такъв е съставен).

Ако кандидат по одобрено за финансиране проектно предложение **откаже сключване на договор**, се пристъпва към договаряне с кандидатите от резервния списък (в случай че такъв е съставен) по поредността на класирането им, до изчерпване на наличния бюджет по процедурата.

**ВАЖНО:** С одобрен кандидат, по отношение на когото **е налице неприключена проверка по сигнал за нередност**, може да бъде сключен административен договор за предоставяне на безвъзмездна финансова помощ. В този случай в поканата за сключване на договор УО информира кандидата за обстоятелството, че ако е налице „активен” сигнал за нередност или нередност при депозиране на искане за плащане, такова няма да бъде извършвано до приключването на сигнала, респективно до приключване на последвалата процедура по администриране на нередността. Извън тези случаи, административен договор не се сключва (до отпадане на основанията за това) при наличие на:

- активен сигнал за нередност със сигналоподател: Дирекция „Защита на финансовите интереси на Европейския съюз (АФКОС)” към Министерство на вътрешните работи, Европейската служба за борба с измамите (ОЛАФ) към Европейската комисия, Държавна агенция „Национална сигурност” (ДАНС), Одитния орган (окончателен одитен доклад).

- образувано досъдебно производство, чийто предмет засяга друг сключен договор за безвъзмездна финансова помощ с одобрения кандидат.

**Не може да бъде сключен договор за предоставяне на безвъзмездна финансова помощ с одобрен кандидат, по отношение на когото е налице активна нередност.**

**Няма да бъде сключван административен договор с одобрен кандидат, за когото са налице задължения във връзка с недължимо платени, надплатени, неправомерно получени или неправомерно усвоени средства, включително лихвите върху тях.**

**При наличие на някое от посочените обстоятелства, покана по чл. 36, ал. 2 от ЗУСЕФСУ до съответния кандидат не се изпраща.**

Ръководителят на УО **издава мотивирано решение, с което отказва предоставянето на безвъзмездна финансова помощ**, в 14-дневен срок от одобряването на оценителния доклад, съответно от изтичането на срока по чл. 36, ал. 2 от ЗУСЕФСУ:

- за всяко проектно предложение, включено в Списък на предложените за отхвърляне проектни предложения и основанието/ята за отхвърлянето им;

- за проектно предложение, включено в Списъка на предложените за финансиране проектни предложения, съответно Списъка с резервните проектни предложения, подредени по реда на тяхното класиране, които успешно са преминали оценяването, но за които не достига финансиране - при несъгласие на кандидата да сключи административен договор;

- на кандидат, който не отговаря на изискванията за бенефициент или не е представил в срок доказателства за това;

- за проектни предложения, при които се предвижда финансиране в нарушение на чл. 4, ал. 4 от ЗУСЕФСУ;

- за проектни предложения, при които държавната помощ е недопустима или се надхвърлят прагът на допустимата държавна помощ или установените в акт на Европейския съюз прагове за минимална помощ.

Индивидуалните административни актове за отказ за предоставяне на безвъзмездна финансова помощ се издават на кандидата като електронни документи по реда на Закона за електронното управление и се съобщават на кандидатите чрез ИСУН на основание чл. 22, ал. 3 от ЗУСЕФСУ. Към съобщението до съответния кандидат се прикачва и издадения акт. Актът се счита за връчен с изпращането на съобщението в ИСУН. Управляващият орган не носи отговорност, ако кандидатите не получават уведомления за кореспонденцията с УО на електронния адрес, асоцииран към профила на кандидата. Кандидатът може да обжалва издадения индивидуален административен акт в 14-дневен срок, считано от датата на съобщаването му (изпращане на съобщението в ИСУН), пред Административния съд по седалище на кандидата.

При остатъчен финансов ресурс, безвъзмездна финансова помощ може да бъде предоставена и за проектни предложения от списъка с резервните проектни предложения, подредени по реда на тяхното класиране, които успешно са преминали оценяването, но за които не достига финансиране (ако има съставен такъв).

Всеки кандидат може да подаде до Ръководителя на УО сигнал за предоставяне на невярна и/или подвеждаща информация от кандидати в процедури по предоставяне на безвъзмездна финансова помощ по ПКИП и/или от бенефициентите на безвъзмездна финансова помощ по ПКИП, които при изпълнение на договор, сключен по проект, финансиран от Европейския фонд за регионално развитие, предоставят невярна и/или подвеждаща информация за вписване в регистъра и проверка.

След сключване на административните договори, с оглед спазване на изискванията за публичност и прозрачност на държавните и минималните помощи и във връзка с чл. 9 от Регламент (ЕС) № 651/2014 и чл. 6 от Регламент (ЕС) № 2023/2831, в Mодула за прозрачност на Европейската комисия ще се публикува информация за всяка предоставена индивидуална държавна помощ в размер над 100 000 евро, a в Европейския регистър eAid Register ще се публикува информация за всяка предоставена индивидуална минимална помощ с дата на предоставяне след 31 декември 2025 г.[[77]](#footnote-78)

## 27. Приложения към Условията за кандидатстване:

Изрично пълномощно за подаване на проектното предложение (**Приложение 1**);

Декларация при кандидатстване (**Приложение 2**);

Декларация за авторско право върху компютърна програма – попълнена по образец (**Приложение 2.1**);

Декларация за държавни/минимални помощи (**Приложение 3**) и приложения към нея;

Декларация за обстоятелствата по чл. 3 и чл. 4 от Закона за малките и средните предприятия (**Приложение 4**);

Техническа спецификация на предвидените активи (ДМА и/или ДНА) (**Приложение 5**);

Критерии и методология за оценка на проектните предложения (**Приложение 6**);

Примерни указания за попълване на електронен Формуляр за кандидатстване (**Приложение 7**);

Описание на приложимите по процедурата индикатори (**Приложение 8**);

Указания за подписване на Формуляра за кандидатстване и приложимите документи (**Приложение 9**);

Използвани съкращения и основни определения (**Приложение 10**);

Приложение I към Договора за функционирането на Европейския съюз (**Приложение 11**);

Класификация на икономическите дейности (КИД-2008) на НСИ (**Приложение 12.1**);

Класификация на икономическите дейности (КИД-2025) на НСИ (**Приложение 12.2**);

Списък на регионите за планиране в България и областите, попадащи в тях (**Приложение 13**);

Списък на общините в обхвата на селските райони на Република България, приложим за прилагане на подхода ВОМР и за интервенция II.Г.3 „Инвестиции за неселскостопански дейности в селските райони” от СПРЗСР (**Приложение 14**);

Тематични области и подобласти на ИСИС 2021-2027 и тяхната регионализация (**Приложение 15**);

Национални приоритетни икономически дейности, идентифицирани в НСМСП 2021-2030 (**Приложение 16**);

Приложение I към Директива 2003/87/ЕО (относно установяване на схема за търговия с квоти за емисии на парникови газове) (**Приложение 17**);

Информация относно спазване на принципа за „ненанасяне на значителни вреди“ (**Приложение 18**).

1. ИСИС 2021-2027 е публикувана на следния адрес - <https://www.mig.government.bg/vsichki-novini/ms-prie-isis-kakvo-e-isis-i-zastho-e-vazhna-vaprosi-i-otgovori/>. [↑](#footnote-ref-2)
2. Съгласно определенията, посочени в рамките на Приложение 10. [↑](#footnote-ref-3)
3. В Република България регион в преход е: Югозападен регион (ЮЗР). [↑](#footnote-ref-4)
4. В Република България по-слабо развити региони са: Северозападен регион (СЗР), Северен централен регион (СЦР), Североизточен регион (СИР), Югоизточен регион (ЮИР) и Южен централен регион (ЮЦР). [↑](#footnote-ref-5)
5. За целите на процедурата Северозападен регион (СЗР), Северен централен регион (СЦР) и Североизточен регион (СИР) се обобщават с наименование „по-слабо развити северни региони“. [↑](#footnote-ref-6)
6. За целите на процедурата Югоизточен регион (ЮИР) и Южен централен регион (ЮЦР) се обобщават с наименование „по-слабо развити южни региони“. [↑](#footnote-ref-7)
7. Съгласно определението за „място на изпълнение на проекта”, посочено в Приложение 10 към Условията за кандидатстване. [↑](#footnote-ref-8)
8. Определянето на категорията на предприятията е в съответствие с разпоредбите на чл. 3 и чл. 4 от Закона за малките и средни предприятия и Приложение I „Определение за МСП“ към Регламент (ЕС) № 651/2014 на Комисията. [↑](#footnote-ref-9)
9. Одобрената с Решение на Европейската комисия Карта на регионалните помощи на Република България, която ще се прилага за периода 01.01.2022 - 31.12.2027 г., и нейните изменения, са публикувани на следния интернет адрес - <https://stateaid.minfin.bg/bg/432> [↑](#footnote-ref-10)
10. Съгласно чл. 3 и чл. 4 от ЗМСП и Приложение I „Определение за МСП“ към Регламент (ЕС) № 651/2014 на Комисията. [↑](#footnote-ref-11)
11. Съгласно определението за „място на изпълнение на проекта”, посочено в Приложение 10. [↑](#footnote-ref-12)
12. Съгласно Класификацията на териториалните единици за статистически цели в България. Списък на районите за планиране в България и областите, попадащи в тях е представен в Приложение 13. [↑](#footnote-ref-13)
13. Съгласно чл. 7, пар. 1 от Регламент (ЕС) № 651/2014 г. [↑](#footnote-ref-14)
14. При извършване на окончателно плащане ще се извършва проверка дали сконтираната стойност на безвъзмездната помощ към сконтираната стойност на допустимите разходи е в рамките на допустимия интензитет при прилагане на следната формула: PV = FV/(1+i)t , където PV е сконтирана стойност, FV е реална стойност, i е лихвеният процент, а t – периода на изпълнение в години. [↑](#footnote-ref-15)
15. Категорията - микро, малко или средно предприятие, декларирана в т. 3 от Декларацията за обстоятелствата по чл. 3 и чл. 4 от ЗМСП (Приложение 4) следва да съвпада с категорията, посочена от кандидатите в раздел „Данни за кандидата”, поле „Категория/статус на предприятието” от Формуляра за кандидатстване. При несъответствие, ще бъде извършвана служебна корекция в раздел „Данни за кандидата”, поле „Категория/статус на предприятието” от Формуляра за кандидатстване съобразно декларираната категория/статус на предприятието в т. 3 от Декларацията (Приложение 4). [↑](#footnote-ref-16)
16. Средногодишните нетни приходи от продажби на кандидата за тригодишния период 2022 г., 2023 г. и 2024 г. се изчисляват по следния начин: Отчет за приходите и разходите (ОПР) за 2022 г., 2023 г. и 2024 г. на предприятието-кандидат - сборът от стойностите по ред „Нетни приходи от продажби” (код на реда 15100, колона 1) от приходната част на ОПР за трите години, делено на 3 (три). [↑](#footnote-ref-17)
17. Към датата на обявяване на процедурата стойността, посочена в чл. 54, ал. 5 от Закона за обществените поръчки, е 50 000 лв. [↑](#footnote-ref-18)
18. Списък на общините в обхвата на селските райони на Република България, приложим за прилагане на подхода Водено от общностите местно развитие (ВОМР) и за интервенция II.Г.3 „Инвестиции за неселскостопански дейности в селските райони” от СПРЗСР е представен в Приложение 14 към Условията за кандидатстване. [↑](#footnote-ref-19)
19. Във връзка с посоченото изключение, кандидатите, които кандидатстват за дейност с код C10.41, следва да опишат подробно точния предмет на дейност и произвежданите от тях продукти в раздел „Допълнителна информация необходима за оценка на проектното предложение” от Формуляра за кандидатстване. [↑](#footnote-ref-20)
20. Във връзка с посоченото ограничение, кандидатите, които кандидатстват за дейност с код C10.83, следва да опишат подробно точния предмет на дейност и произвежданите от тях продукти в раздел „Допълнителна информация необходима за оценка на проектното предложение” от Формуляра за кандидатстване. [↑](#footnote-ref-21)
21. Във връзка с посоченото ограничение, кандидатите, които кандидатстват за дейност с код C10.89, следва да опишат подробно точния предмет на дейност и произвежданите от тях продукти в раздел „Допълнителна информация необходима за оценка на проектното предложение” от Формуляра за кандидатстване. [↑](#footnote-ref-22)
22. Във връзка с посоченото ограничение, кандидатите, които кандидатстват за дейност с код C20.59, следва да опишат подробно точния предмет на дейност и произвежданите от тях продукти в раздел „Допълнителна информация необходима за оценка на проектното предложение” от Формуляра за кандидатстване. [↑](#footnote-ref-23)
23. Съгласно определението за „горски продукт“, посочено в Приложение 10 към Условията за кандидатстване. За да се прецени дали е спазено изискването, водещ ще е финалният продукт, който ще се изработва в резултат на подкрепените проекти, а не междинните операции, които производствения процес може да включва. [↑](#footnote-ref-24)
24. Във връзка с посоченото ограничение, кандидатите, които кандидатстват за дейност с код С16.26 и код С16.28, следва да опишат подробно точния предмет на дейност и произвежданите от тях продукти в раздел „Допълнителна информация необходима за оценка на проектното предложение” от Формуляра за кандидатстване. [↑](#footnote-ref-25)
25. Във връзка с посоченото ограничение, кандидатите, които кандидатстват за дейност с код C16.1, следва да опишат подробно точния предмет на дейност и произвежданите от тях продукти в раздел „Допълнителна информация необходима за оценка на проектното предложение” от Формуляра за кандидатстване. [↑](#footnote-ref-26)
26. Съгласно определението за „сектор на рибарството и аквакултурите“, посочено в Приложение 10 към Условията за кандидатстване. [↑](#footnote-ref-27)
27. Кодовата таблица на преход между КИД-2008 и КИД-2025 се съдържа в края на КИД-2025 (Приложение 12.2). [↑](#footnote-ref-28)
28. Подробна информация за КИД-2025 е налична и на интернет страницата на НСИ следния адрес - <https://www.nsi.bg/pages/klasifikaciya-na-ikonomicheskite-deinosti-2025-kid-2025-902> [↑](#footnote-ref-29)
29. Процедурата осигурява допълващо финансиране за изпълнение на стратегии съгласно подхода Водено от общностите местно развитие (ВОМР). [↑](#footnote-ref-30)
30. Детайлна информация и обосновка за въвеждания/ти в предприятието нов/и модел/и следва да бъде предоставена в раздел „Допълнителна информация необходима за оценка на проектното предложение“ от Формуляра за кандидатстване [↑](#footnote-ref-31)
31. Правата на интелектуална собственост (ПИС) са защитите, предоставени на създателите на интелектуална собственост, които включват авторско право, патенти за изобретения, полезни модели, търговски марки, географски означения, промишлени дизайни, нови сортове растения и породи животни, топология на интегралните схеми, търговски тайни и други обекти на интелектуална собственост, приложими в индустрията. [↑](#footnote-ref-32)
32. Дейността, в рамките на която ще се реализира въвеждания по проекта нов модел, може да е основната, допълнителната или изцяло нова икономическа дейност за кандидата, което следва да бъде посочено в раздел „Допълнителна информация необходима за оценка на проектното предложение“ от Формуляра за кандидатстване. [↑](#footnote-ref-33)
33. За **нов продуктов модел** такива доказателства могат да бъдат: сключени договори/предварителни договори за продажба, фактури, продуктови листи, продуктов асортимент на сайта, каталози с продукти, дневник на продажбите, запитвания от потенциални клиенти, поръчки/представени оферти на потенциални клиенти за предлаганите нови или подобрени стоки и/или услуги, и др.

    За **нов процесов модел** такива доказателства могат да бъдат: производствена документация, технологични отчети, протоколи за приключен етап от производството или за проведен качествен контрол (QA), спецификации, справки за произведена продукция или за количество отпадък, или за вложени суровини, или за времетраене на производствен цикъл, или за операция и т.н., според спецификата на въвеждания нов модел. [↑](#footnote-ref-34)
34. Проектите, реализирани в тематичната област, следва да са съобразени с критериите за недопустимост на кандидатите, описани в т. 11.2 от Условията за кандидатстване, и по-специално демаркацията с ПРСР и Стратегическия план за развитие на земеделието и селските райони в България за периода 2023-2027 г., както и ограниченията за предприятията от секторите на рибарството и аквакултурите, първично производство на селскостопански продукти; преработката и продажбата на селскостопански продукти, посочени в Приложение 3.А към Декларацията за държавни/минимални помощи (Приложение 3). [↑](#footnote-ref-35)
35. Съгласно определението за „първоначална инвестиция“, посочено в Приложение 10. [↑](#footnote-ref-36)
36. Съгласно чл. 14, пар. 7 от Регламент (ЕС) № 651/2014, за да бъде определена дадена първоначална инвестиция като **диверсификация** на продукцията на даден стопански обект с продукти или услуги, които той не е произвеждал или предлагал до този момент, е необходимо общият размер на допустимите разходи по проекта да надхвърля с поне 200% счетоводната стойност на активите, които се използват повторно, както са осчетоводени през финансовата година преди започването на работата по проекта. Спазването на това изискване ще бъде проверявано чрез „Справката относно активите, които ще бъдат използвани при производството на нов продукт” (Приложение 3.3 към Декларацията за държавни/минимални помощи или чрез декларираната релевантна информация в раздел „Е-декларации“ от Формуляра за кандидатстване) и Счетоводния амортизационен план на кандидата към 31 декември на годината преди започване на работата по инвестицията. [↑](#footnote-ref-37)
37. По-слабо развити северни региони включва: Северозападен регион (СЗР), Северен централен регион (СЦР), Североизточен регион (СИР). [↑](#footnote-ref-38)
38. По-слабо развити южни региони включва: Югоизточен регион (ЮИР) и Южен централен регион (ЮЦР). [↑](#footnote-ref-39)
39. Съгласно определението за „започване на работите по проекта“, посочено в Приложение 10 към Условията за кандидатстване. [↑](#footnote-ref-40)
40. Определение и допълнителна информация относно спазване на принципа за „ненанасяне на значителни вреди“ са представени в Приложение 10 и Приложение 18 към Условията за кандидатстване. [↑](#footnote-ref-41)
41. Съгласно определението за „транспортни средства и съоръжения“, посочено в Приложение 10 към Условията за кандидатстване. [↑](#footnote-ref-42)
42. Посоченото се отнася до предприятия, включени в Регистъра за търговия с квоти за емисии на парникови газове, наличен на следния адрес: <https://union-registry-data.ec.europa.eu/report/eu-registry-accounts>. В поле „Filters“ се избира „България“ и след това се избра “Show as table”. [↑](#footnote-ref-43)
43. В случаите, когато замяната на отоплителните системи е с цел:

    - осъвременяване на районните отоплителни и охладителни системи до статуса на „ефективни районни отоплителни и охладителни системи“ съгласно определението в член 2, точка 41 от Директива 2012/27/ЕС;

    - модернизиране на инсталациите за комбинирано производство на топлинна и електрическа енергия до статуса на „високоефективно комбинирано производство на енергия“ съгласно определението в член 2, точка 34 от Директива 2012/27/ЕС;

    - инвестиции в котли и отоплителни инсталации, работещи с природен газ, в жилища и сгради, заместващи инсталации, работещи на базата на въглища, торф, лигнитни въглища или нефтени шисти. [↑](#footnote-ref-44)
44. В съответствие с чл. 195, пар. 2 от Регламент (ЕС, Евратом) 2024/2509 на Европейския парламент и на Съвета от 23 септември 2024 г. за финансовите правила, приложими за общия бюджет на Съюза, печалбата се определя като излишък, изчислен при плащането на окончателното салдо, на приходите спрямо допустимите разходи на действието или работната програма, при което приходите се ограничават до безвъзмездните средства от Съюза и постъпленията от това действие или работна програма. [↑](#footnote-ref-45)
45. Съгласно определението за „дата на предоставяне на помощта”, посочено в Приложение 10 към Условията за кандидатстване. [↑](#footnote-ref-46)
46. Разходите, свързани с доставката, необходимите монтажни, инсталационни дейности, изпитването и въвеждането в експлоатация на придобиваните машини, съоръжения, оборудване са допустими единствено в случай, че са включени в общата стойност на съответния/те актив/и, посочена в раздел „Бюджет” от Формуляра за кандидатстване. В случай че изброените разходи са посочени на отделен/и бюджетен/и ред/ове, същите ще бъдат премахнати от бюджета на проекта. [↑](#footnote-ref-47)
47. Съгласно определенията за „нов модел в маркетинга“ и „нов модел в организацията“, дадени в рамките на определението за „нов модел“ в Приложение 10 към Условията за кандидатстване. [↑](#footnote-ref-48)
48. Съгласно определението за „място на изпълнение на проекта”, посочено в Приложение 10 към Условията за кандидатстване. [↑](#footnote-ref-49)
49. НСМСП 2021-2030 е публикувана на следния адрес - <https://www.mi.government.bg/strategy-policy/natsionalna-strategiya-za-malki-i-sredni-predpriyatiya-msp-v-balgariya-2021-2027-g/> [↑](#footnote-ref-50)
50. Информацията относно регистрацията (седалището) на предприятието-кандидат на територията на съответната област следва да е вписана в Търговския регистър и регистъра на ЮЛНЦ към 31.12.2025 г. [↑](#footnote-ref-51)
51. Конкретните области в страната са изрично посочени в критериите за техническа и финансова оценка на Критерии и методология за оценка на проектните предложения (Приложение 6). [↑](#footnote-ref-52)
52. По смисъла на чл. 2, пар. 2 от Регламент (ЕС) № 2023/2831 на Комисията. Определение за „едно и също предприятие” е представено в Приложение 10 към Условията за кандидатстване. [↑](#footnote-ref-53)
53. Съгласно чл. 8 от Регламент (ЕС) № 651/2014 и чл. 5 от Регламент (ЕС) № 2023/2831. [↑](#footnote-ref-54)
54. Съгласно определението за „публична подкрепа (държавно подпомагане)”, посочено в Приложение 10 към Условията за кандидатстване. [↑](#footnote-ref-55)
55. Съгласно информацията за „Харта на основните права на Европейския съюз”, посочена в Приложение 10 към Условията за кандидатстване и Насоките за прилагане на Хартата на основните права на ЕС, публикувани на интернет адрес - <https://www.eufunds.bg/bg/node/8223> [↑](#footnote-ref-56)
56. Съгласно информацията за „Конвенция на ООН за правата на хората с увреждания”, посочена в Приложение 10 към Условията за кандидатстване и Насоките за прилагане на Конвенцията на ООН за правата на хората с увреждания, публикувани на интернет адрес - <https://www.eufunds.bg/bg/node/8224> [↑](#footnote-ref-57)
57. Ръководството може да бъде намерено на интернет адрес: <https://eumis2020.government.bg/bg/s/Help/Index>, раздел „Ръководство за работа със системата“, файл „Ръководство за подаване на проектни предложения“. [↑](#footnote-ref-58)
58. Подробна информация относно критериите за оценка, точките, които се присъждат по всеки един от тях и източниците на проверка, е посочена в Критерии и методология за оценка на проектните предложения (Приложение 6). [↑](#footnote-ref-59)
59. В случай на предоставяне на патент за изобретение или свидетелство за регистрация на полезен модел или промишлен дизайн, същите следва да са действащи към крайния срок за кандидатстване по процедурата. [↑](#footnote-ref-60)
60. В случай че по проекта са заявени разходи за придобиване/ползване на права върху интелектуална собственост, съответните права няма да бъдат взети предвид при оценката по критерий „Степен на защита на въвеждания по проекта нов модел“. [↑](#footnote-ref-61)
61. За административна област, в която се изпълнява проекта, се приема областта с най-голям дял на заложени разходи в бюджета. При преценка дали проектът попада в една от приоритетните тематични области на ИСИС за съответния район, водещо е основното място на изпълнение на проекта (там, където ще се реализират най-голямата част от разходите съгласно раздел „Бюджет“ от Формуляра за кандидатстване). [↑](#footnote-ref-62)
62. Валиден КЕП е КЕП с титуляр и автор - физическото лице, което е официален представител на кандидата, или КЕП с титуляр: юридическото лице-кандидат, като автор на подписа в този случай следва да е официалния представител на предприятието. [↑](#footnote-ref-63)
63. За целите на Условията за кандидатстване под „лице, което е официален представляващ на кандидата и е вписан като такъв в ТР и регистъра на ЮЛНЦ“ следва да се разбира официален представител на предприятието, който е вписан като такъв в ТР и регистъра на ЮЛНЦ. [↑](#footnote-ref-64)
64. Съгласно определението за „група предприятия“, посочено в Приложение 10 към Условията за кандидатстване. [↑](#footnote-ref-65)
65. Съгласно определението за „започване на работите по проекта”, посочено в Приложение 10 към Условията за кандидатстване. [↑](#footnote-ref-66)
66. Съгласно определението за „едно и също предприятие“, посочено в Приложение 10 към Условията за кандидатстване. [↑](#footnote-ref-67)
67. При разминаване, за верни ще се приемат данните, подписани с валиден КЕП от официалния/те представляващ/и кандидата. При подписване на Формуляра за кандидатстване с КЕП от упълномощено лице - за верни ще се приемат данните, декларирани в представените декларации по букви б), б1), в) и г), подписани от официалния/те представляващ/и кандидата. [↑](#footnote-ref-68)
68. Не е необходимо подписване на Техническата спецификация (Приложение 5) преди прикачването ѝ в ИСУН. [↑](#footnote-ref-69)
69. Кандидатите следва да имат предвид, че не са допустими изменения на Административния договор във връзка с промени, свързани със замяна на одобрени активи с такива имащи различно функционално предназначение, както и добавянето на изцяло нови активи, които не са били одобрени за финансиране. [↑](#footnote-ref-70)
70. В случаите, когато в офертата не е упоменато дали цената е с включен ДДС се счита:

    - при оферта, издадена от български производител/доставчик - посочената стойност (цена) в офертата е с ДДС;

    - при оферта, издадена от чуждестранен производител/доставчик - посочената стойност (цена) в офертата е без ДДС. [↑](#footnote-ref-71)
71. Вместо Счетоводна политика е допустимо представянето на поясненията към Годишния финансов отчет на кандидата, в случай че същите съдържат информация за стойностния праг на същественост на ДМА и ДНА. [↑](#footnote-ref-72)
72. В случай че един и същи кандидат е подал повече от едно проектно предложение, Оценителната комисия разглежда само последното постъпило предложение, а предходните се считат за оттеглени. [↑](#footnote-ref-73)
73. Актуална Декларация при кандидатстване (Приложение 2). [↑](#footnote-ref-74)
74. Актуална Декларация за държавна/минимална помощ (Приложение 3) и свързаните с нея приложения. [↑](#footnote-ref-75)
75. Актуална Декларация за обстоятелствата по чл. 3 и чл. 4 от ЗМСП (Приложение 4). [↑](#footnote-ref-76)
76. Към датата на обявяване на процедурата стойността, посочена в чл. 54, ал. 5 от Закона за обществените поръчки, е 50 000 лв. [↑](#footnote-ref-77)
77. Считано от 1 януари 2026 г. прозрачност на предоставяните минимални помощи от Република България ще се осигурява чрез Eвропейския регистър eAid Register - справки могат да бъдат правени на следния адрес: <https://aid-register.ec.europa.eu/home>, където се избира: View de-minimis aid awards. Повече информация може да бъде намерена на линк: <https://stateaid.minfin.bg/bg/news/134>. За минималните помощи, предоставени до 31.12.2025 г. включително, справки следва да се правят, както и досега, в Информационна система „Регистър на минималните помощи“. [↑](#footnote-ref-78)