***Приложение 3.3.A***

**Указания за попълване на СПРАВКА относно активите, които ще бъдат използвани при производството на нов продукт - Приложение 3.3**

**ВАЖНО:** Справката съгласно Приложение 3.3. към Условията за кандидатстване се попълва и представя **само в случаите**, когато проектът ще бъде изпълняван при избран режим „регионална инвестиционна помощ” съгласно чл. 13 и чл. 14 от Регламент (ЕС) № 651/2014 на Комисията **И** инвестицията, за която се кандидатства се отнася към категорията „**диверсификация на продукцията на даден стопански обект с продукти или услуги, които той не е произвеждал или предлагал до този момент”**.

За да бъде определена първоначалната инвестиция като диверсификация на продукцията на даден стопанския обект, е необходимо **общият размер на допустимите разходи по проекта да надхвърля с поне 200% счетоводната стойност на активите, които се използват повторно**, както са осчетоводени през финансовата година преди започването на работите по проекта съгласно чл. 14, пар. 7 от Регламент (ЕС) № 651/2014.

В процеса на оценка на проектните предложения, спазването на посоченото изискване ще бъде проверявано чрез „Справката относно активите, които ще бъдат използвани при производството на нов продукт” (Приложение 3.3 към Декларацията за държавна/минимална помощ или чрез декларираната релевантна информация в раздел „Е-декларации” от Формуляра за кандидатстване) и Счетоводния амортизационен план на кандидата към 31 декември на годината преди започване на работите по проекта.

Справката съгласно Приложение 3.3 **не се попълва в случаите**, когато проектът ще се изпълнява при избран режим „минимална помощ”, както и в случаите когато е избран режим „регионална инвестиционна помощ” и инвестицията, за която се кандидатства представлява: създаване на нов стопански обект или увеличаване на капацитета на съществуващ стопански обект.

**I. Указания за попълване на таблицата по т. 1 от Приложение 3.3:**

1. Колона „Описание на актива /който се използва за производството на съществуващи продукти и ще бъде използван и за производството на новия продукт/“:

* В тази колона кандидатите следва да опишат **всеки актив, който се използва за производството на съществуващи продукти и ще бъде използван и за производството на новия продукт** вследствие на осъществяването на инвестицията по проекта.
* В колоната следва да се опише и притежаваната от кандидата земя, в случай че същата е част от активите, които се използват за производството на съществуващи продукти и ще бъде използвана и за производството на новия продукт.
* Колона „Балансова стойност на актива към 31 декември на годината преди започване на работите по проекта”: В тази колона кандидатите следва да посочат **балансовата стойност на описания актив към 31 декември** от Счетоводния амортизационен план за годината преди започване на работите по проекта. В случай че се предвижда работата по инвестицията да започне през 2026 г., се попълва балансовата стойност на съответния актив съгласно Счетоводния амортизационен план на кандидата към 31.12.2025 г., в случай че 2025 г. е приключена финансово. В случай че се предвижда работата по инвестицията да започне през 2026 г., но 2025 г. не е приключена финансово, следва да се посочи прогнозна балансова стойност на актива към 31.12.2025 г., изчислена съобразно Счетоводната политика на кандидата. В случай че активът е земя (информация, която не фигурира в Счетоводния амортизационен план), се декларира стойността, на която активът е вписан в счетоводните документи на кандидата към 31 декември на годината преди започването на работата по първоначалната инвестиция, а ако посочената година не е приключена финансово, се посочва прогнозната стойност на земята.

1. Колона „Част от актива, която ще бъде използвана за производството на новия продукт“:

* В тази колона кандидатите следва да опишат каква част от съответния актив ще бъде използвана за целите на производството на новия продукт в резултат от инвестицията по проекта.
* В подколона „Дял %” кандидатите следва да посочат точния процент от актива, който ще се ползва за производството на новия продукт.
* В подколона „Счетоводна стойност на дела” следва да се въведе резултатът от пресмятането на стойността на посочения актив в колона „Балансова стойност на актива към 31 декември на годината преди започване на работите по проекта” умножена по процентното съотношение, посочено от кандидата в подколона „Дял %”.

1. Колона „Прогнозна дата на започване на работите по проекта”:

* В тази колона кандидатите следва да прогнозират датата на започване на работата по първоначалната инвестиция по проекта - първото от следните събития: започване на строителните работи, свързани с инвестицията, която кандидатът ще изпълнява в рамките на проекта или поемане на първия правнообвързващ ангажимент за поръчка на оборудване или всеки друг ангажимент, който прави инвестицията необратима, като по процедурите за безвъзмездна помощ, това най-често е датата на сключване на първия договор с доставчика за придобиване на съответния актив.

Примерно попълнена таблица по т. 1 на Справката би изглеждала по следния начин:

|  |  |  |  |  |
| --- | --- | --- | --- | --- |
| **Описание на актива[[1]](#footnote-1)**  **/който се използва за производството на съществуващи продукти и ще бъде използван и за производството на новия продукт/ диверсификацията на дейността на стопанския обект/** | **Балансова стойност на актива към 31 декември на годината преди започване на работите по проекта** | **Част от актива, която ще бъде използвана за производството на новия продукт / диверсификацията на дейността на стопанския обект/** | | **Прогнозна дата на започване на работите по проекта** |
| **Дял в %** | **Счетоводна стойност на дела** |
| Машина 1 | 300 000 лв. / 153 387,57 евро | 30 % | 90 000 лв. / 46 016,23 евро | 15.06.2026 г. |
| Земя | 600 000 лв. / 306 775,13 евро | 10 % | 60 000 лв. / 30 677,51 евро | 15.06.2026 г. |
| **Общо:** |  | **Общо: 150 000 лв./ 76 693,74 евро** | |  |

В представения пример, прогнозната дата на започване на работите по проекта е 15.06.2026 г., прието е че 2025 г. не е приключена финансово и в тази връзка е попълнена прогнозна балансова стойност на активите към 31.12.2025 г., изчислена съобразно Счетоводната политика на предприятието - кандидат.

**II. Указания за попълване на таблицата по т. 2 от Приложение 3.3:**

**Важно:** Таблицата по т. 2 се попълва от **всички кандидати, които в таблицата по т. 1, подколона „Дял в %” са посочили процент по-нисък от 100%**.

В таблицата по т. 2 кандидатите следва да посочат наименованието на актива и дела, който ще бъде използван за производството на новия продукт, като тази информация следва да бъде идентична с вече попълнените данни в таблицата по т. 1.

В таблицата по точка 2, кандидатите следва да включат и **обосновка относно частта от актива**, която ще се използва за производството на новия продукт, като трябва да пояснят как са определили съответната част от площта на недвижимия имот или част от капацитета на съответните съоръжения.

**III. Указания за попълване на т. 3 от Приложение 3.3:**

**Важно:** Точка 3 от Приложение 3.3. се попълва, когато в т. 1 или съответно в т. 2 не са включени всички активи, с които разполага предприятието - кандидат.

В т. 3 от Приложение 3.3 кандидатите следва да представят кратка информация за активите, **които няма да се използват** за производството на новия продукт, както **и обосновка** защо тези активи не са включени в таблицата по т. 1.

1. Описва се и земята, в случай че е част от активите, които се използват за производството на съществуващи продукти и ще бъде използвана и за производството на новия продукт. [↑](#footnote-ref-1)